PKR kekalkan orang Anwar, gugur penyandang terkemuka, calonkan MB lawan Azmin

Calon PKR bagi Pilihan Raya Umum ke-15 (PRU15) akan menyaksikan muka-muka lama digugurkan daripada senarai pencalonan dan mengekalkan calon-calon yang setia kepada presidennya, Anwar Ibrahim ketika parti itu berdepan pilihan raya peringkat persekutuan kali pertama selepas perpecahan dalaman dua tahun lalu.
Parti itu juga mengesahkan spekulasi mengenai pencalonan Menteri Besar Selangor Amirudin Shari bagi menentang bekas timbalan presidennya Mohamed Azmin Ali di Gombak.
Penyandang kerusi Parlimen terkemuka yang digugurkan termasuk Maria Chin Abdullah di Petaling Jaya dan Sicarasa Rasiah di Sungai Buloh, kedua-dua mereka dianggap sebagai “orang presiden”.

Nama-nama lain yang turut digugurkan termasuk Chua Tian Chang yang dikenali sebagai Tian Chua, salah seorang pengasas awal PKR yang penting dalam menggerakkan reformasi pada 1998.
Sementara penyandangnya, P Prabakaran akan dikekalkan selepas sebelum ini dicalonkan di bawah PKR pada PRU14 berikutan Chua hilang kelayakan untuk bertanding di kerusi Batu.
Beberapa calon disifatkan sebagai “ahli akademik dan tokoh” oleh Anwar turut diletakkan sebagai calon-calon di kawasan yang dianggap hanya mempunyai peluang kecil untuk dimenangi.
Antaranya, ahli akademik Noraishah Mydin yang diletakkan di Putrajaya, kawasan yang dianggap sebagai kubu kuat Barisan Nasional di mana gabungan itu berjaya mengekalkan kemenangan ketika pentadbiran persekutuan bertukar pada 2018.
Sementara itu, isteri Anwar Dr Wan Azizah Wan Ismail bakal berdepan dengan bekas pemimpin PKR Kamaruddin Jaafar di Bandar Tun Razak sementara anak perempuannya akan mempertahankan kerusi Permatang Pauh.
Berikut adalah senarai 72 calon PKR bagi kerusi Parlimen pada PRU15:
1. R Yuneswaran - Segamat2. Dr Zaliha Musttafa - Sekijang3. Iskandar Shah - Pagoh 4. Syed Ibrahim Syed Noh - Ledang5. Onn Abu Bakar - Batu Pahat6. Mazlee Malik - Simpang Renggam7. Zuraidah Zainab - Tenggara 8. Jimmu Puah Wee Tse - Tebrau9. Hassan Karim - Pasir Gudang10. Akmal Nasir - Johor Bahru11. Mohd Sayfaul Ariffi Abdul Karim - Pontian12. Rusnah Aluai - Tangga Batu13. Adam Adli - Hang Tuah Jaya14. Nor Azman Mohamad - Kuala Pilah15. Jufitri Joha - Rembau 16. Aminuddin Harun - Port Dickson17. Saipolyazan Mat Yusop - Sungai Besar18. Sathia Prakash Nadarajan - Hulu Selangor19. William Leong - Selayang20. Amirudin Shari - Gombak21. Rodziah Ismail - Ampang22. Abas Awang - Bera 23. Wong Chen - Subang24. Lee Chean Chung - Petaling Jaya25. Ramanan Ramakrishnan - Sungai Buloh26. Abdullah Sani - Kapar27. Manivanan Gowin - Kuala Langat28. Prabakaran Paramesawaran - Batu 29. Zahir Hassan - Wangsa Maju30. Nik Nazmi Nik Ahmad - Setiawangsa31. Fahmi Fadzil - Lembah Pantai32. Dr Wan Azizah Wan Ismail - Bandar Tun Razak 33. Noraishah Mydin - Putrajaya34. Jurey Latiff Mohd Rosli - Lenggong35. Siti Aishah Shaik Ismail - Bagan Serai36. Kamil Munim - Padang Rengas37. Erman Shah - Rompin38. Tan Kar Hing - Gopeng39. Nik Omar - Pasir Salak40. Shamsul Iskandar - Bagan Datuk41. Chang Lih Kang - Tanjong Malim42. Nurul Izzah Anwar - Permatang Pauh43. Fadhlina Sidek - Nibong Tebal44. Sim Tze Tzin - Bayan Baru45. Muhammad Bakhtiar Wan Chik - Balik Pulau46. Mohamed Fadzil Mohd Ali - Jerlun47. Aizuddin Ariffin - Kubang Pasu48. Simon Ooi Tze Min - Alor Setar49. Azman Ismail - Kuala Kedah50. Zulkifly Mohamad - Pendang51. Nurin Aina - Merbok52. Muhammad Taufiq Johari - Sungai Petani53. Karupaiya Mutusami - Padang Serai54. Saifuddin Nasution Ismail - Kulim Bandar Baharu55. Fathin Amelina - Arau56. Amin Ahmad - Kangar57. Husam Musa - Pasir Mas58. Nor Azmiza Mamat - Bachok59. Rahimi L Muhamud - Ketereh60. Mohamad Suparadi Md Noor - Tanah Merah61. Rosli Allani Abdull Kadir - Machang 62. Asharun Uji - Gua Musang63. Mohamad Nga - Setiu64. Alias Ismail - Hulu Terengganu65. Mohd Johari Mohamad - Dungun66. Hasuni Sudin - Kemaman67. Hassan Basri Awang Mat Dahan - Jerantut68. Zuraidi Ismail - Indera Mahkota69. Fuziah Salleh - Kuantan70. Mohd Naim Zainal Abidin - Pekan71. Rafizi Ramli - Pandan72. Anwar Ibrahim - Tambun


STAR nyatakan hasrat keluar PN

Parti Solidariti Tanah Airku (STAR) menyatakan hasrat untuk keluar daripada Perikatan Nasional (PN) namun pengumuman rasmi mengenai perkara itu akan dibuat kemudian, kata Presidennya Jeffrey Kitingan.
Timbalan Ketua Menteri Sabah itu berkata tindakan itu dibuat kerana melihat STAR, yang menyokong kerajaan perpaduan masa ini, sudah tidak sehaluan dengan PN.
“Ya (keluar PN), kita tunggu pengumuman, sebab kalau kau (awak) pergi sini saya pergi sana bererti tidak sehaluanlah itu,” katanya kepada pemberita.
Terdahulu beliau merasmikan Majlis Konvokesyen Institut Pertanian Sabah (IPS), Timbang Menggaris ke-50 dan Pusat Latihan Vokasional Pertanian (AVTC) Lahad Datu kali ke-37 semalam.
Pada 26 November lepas, Kitingan berkata STAR mengambil pendirian yang sama dengan Gabungan Rakyat Sabah (GRS) menyokong Kerajaan Perpaduan.
Sehubungan itu katanya PN kini di laluan berbeza dengan STAR dan hanya masa akan menentukan kedudukan parti itu dalam gabungan berkenaan selain ingin menunggu situasi politik semasa reda sebelum mengambil langkah selanjutnya.
GRS, yang dianggotai Bersatu, Parti Bersatu Sabah (PBS), STAR, Parti Maju Sabah (SAPP) dan Pertubuhan Kebangsaan Sabah Bersatu (USNO), bekerjasama dengan Barisan Nasional, terdiri daripada Umno, MCA, MIC serta Parti Bersatu Rakyat Sabah (PBRS), untuk mentadbir Sabah.


Penganalisis jelaskan makna ‘konservatif’ dan ‘progresif’

Aliff tidak dapat menyembunyikan keterujaannya apabila mengundi buat kali pertama pada Pilihan Raya Umum ke-15 (PRU15) lalu.
Dia berkongsi perasaan itu di TikTok dengan satu video pendek menunjukkan dirinya berkerumun untuk bergambar dengan seorang pemimpin PAS yang hadir ke kawasannya dalam satu siri jelajah PRU15. Sehari selepas PRU15, videonya ditonton lebih 100,000 kali, namun ramai pengguna yang tidak dikenali meninggalkan komen berbaur sarkastik dan hinaan selain menggelarnya sebagai seorang “konservatif”, “pentaksub ekstremis” dan “punca Malaysia tidak boleh maju.”  Beberapa hari selepas itu, video itu ditonton lebih 400,000 penonton selain lebih banyak komen yang mencetuskan pelbagai pendapat politik ketika negara berdepan kemelut keputusan PRU15 yang menyaksikan Parlimen tergantung  sementara PAS pula meraikan kemenangan yang bersejarah.
Aliff mengambil keputusan untuk memadam video tersebut selepas timbul ketakutan dengan debat yang berlangsung dalam ruangan komen video ringkas yang dimuat naik olehnya.  “Sehingga kini saya masih pelik, apa salahnya kalau saya undi dan suka PAS?
“Kalau undi kami yang baru habis sekolah ini tidak penting, kenapa minta kami turun mengundi?” kata pelajar kulinari dari Tangkak, Johor itu ketika dihubungi MalaysiaNow.
Pengalaman Aliff itu hanyalah salah satu babak yang berlaku dalam talian berikutan kemelut  selepas keputusan PRU15 diumumkan.  Ramai warga net yang menyerang pengundi kali pertama berusia antara 18 hingga 23 tahun dengan melabel mereka sebagai “tentera TikTok”, apabila dengan jelas kelompok itu memberi sokongan kepada Perikatan Nasional (PN), di mana calon PAS yang merupakan parti komponennya berjaya meraih hampir 50 kerusi Parlimen pada PRU15, jumlah kerusi terbanyak pernah dicapai parti itu dalam sejarah. Undi 18 yang sebelumnya diraikan sebagai suara belia yang bakal memperkukuhkan demokrasi di Malaysia, tiba-tiba menjadi ancaman kepada demokrasi hanya kerana sebahagian masyarakat merasakan pilihan golongan itu bercanggah “idea-idea progresif” yang dibawa oleh sesetengah gabungan politik lain. Bagi pakar sains politik terkemuka Chandra Muzaffar, apa yang terjadi adalah berpunca daripada masalah pengistilahan.
Beliau yang mengkaji sejarah demokrasi Malaysia sejak 50 tahun lalu berkata penggunaan istilah “progresif” dan “konservatif” hanya akan merumitkan lagi masalah, kerana ramai menggunakan istilah itu tanpa memahaminya. Menurut Chandra, selain penggunaannya yang rumit dan kompleks, orang ramai sering mengandaikan konservatif sebagai satu sudut pandang yang bertentangan dengan progresif tanpa meneliti takrif sebenarnya bersandarkan sejarah, latar belakang dan persekitaran masyarakat. “Jangan lupa bahawa istilah ini muncul daripada sistem politik Barat.
“Dan sudah tentu istilah-istilah ini dipengaruhi oleh persekitaran masyarakat Barat. Atas sebab itu kita kena berhati-hati.” Tambahnya, istilah-istilah itu perlu digunakan berdasarkan latar belakang penduduk negara ini. “Sebagai contoh sekiranya kita mempertahankan agama sebagai amalan sesebuah masyarakat itu dianggap sebagai konservatif dan sekiranya kita sekular kononnya kita dianggap sebagai progresif. Ini menjadi pegangan sesetengah orang.   “Tetapi sekiranya dalam sesebuah masyarakat yang menganuti agama dan menghargai agama serta menyanjung tinggi agama kerana itu adalah cara dan amalan mereka. Kita tak harus anggap itu sebagai konservatif semata-mata,” katanya.  Ini kerana, menurut Chandra, agama sudah menjadi sebahagian besar dalam cara hidup segelintir orang dalam masyarakat.
Manakala mereka yang mengenepikan agama juga tidak seharusnya dianggap sebagai progresif. Katanya, ini menunjukkan bukan mudah untuk menggunakan dua istilah itu tanpa memahami latar belakang sesebuah masyarakat kerana ianya mungkin membawa makna yang berbeza-beza. Chandra turut memberikan contoh yang berlaku di negara India.
Katanya, semua bahagian daripada masyarakat Muslim di sana lebih suka kepada aliran sekularisme kerana agama dan politik negara itu sering dikaitkan dengan ekstremis agama Hindu. “Sebab itu mereka pilih sekular. Tidak bermakna mereka tinggal agama sama sekali.
“Mereka masih berpegang kepada nilai dan segala peraturan Islam tetapi mereka lebih cenderung kepada sekular kerana konteks yang berlaku dalam negara mereka.” Berbeza di Malaysia, kata Chandra, terdapat segelintir masyarakat yang pegang kuat pada agama.
Mereka ini boleh jadi orang yang sangat terbuka pemikirannya dalam soal-soal seperti memperjuangkan keadilan, hak bersuara dan sebagainya. “Kenapa? Kerana bagi mereka ini adalah perkara-perkara yang juga wujud dalam agama. Ini bukan sesuatu yang konservatif atau progresif, ini adalah amalan agama bagi mereka. “Sebagai orang Islam umpamanya, mereka tahu dalam falsafah Islam ada beberapa unsur-unsur yang kuat menyokong keadilan sosial. Contohnya dari zakat sampai ke pembahagian harta dari segi pendermaan harta semuanya menuju kepada keadilan sosial. “Sebagai contoh konsep waqaf. Waqaf adalah keadilan sosial dalam islam,” katanya sambil menambah mereka yang kuat amalan agama sudah pasti berpegang kepada idea-idea tersebut tanpa mengambilnya dari sudut pandangan luar. “Ianya sudah ada dalam agama Islam.”
Islam dan nilai kekeluargaan  Chandra turut menafikan andaian individu menjadi seorang yang konservatif hanya kerana dia tidak bersetuju kepada idea perkahwinan atau aktiviti yang melibatkan sama jantina. Katanya, dalam persekitaran agama yang menyanjung tinggi institusi kekeluargaan, individu tersebut menolak perkahwinan sejenis kerana dalam agamanya mengajar elemen kekeluargaan sangat penting dan lahirnya keluarga adalah dari hubungan lelaki dan perempuan. “Kita mesti faham konteks , sejarah yang dimaksudkan itu dan apakah ia ciri-ciri agama dalam masyarakat tertentu. Yang saya tegaskan bagi orang Muslim, ada beberapa unsur yang progresif dalam agama dan ianya tak perlu rujuk kepada mana-mana sumber yang lain.
“Kerana dia boleh rujuk kepada Islam, kerana tengok kepada perjuangan Rasulullah , tengok pada sejarah Islam dia tahu dia boleh berpegang kepada unsur ini. Tentang keadilan sosial, tentang keharmonian dan sebagainya.
Chandra juga berkata perdebatan baru-baru ini sama ada generasi lebih muda yang kini mempunyai hak untuk mengundi perlu dikaji daripada konteks yang dibahaskan.
Katanya, tiada yang salah berhubung perdebatan tersebut namun ia harus dibincangkan mengikut konteks tempatan bukan mengambilnya daripada tradisi yang tidak sesuai dengan masyarakat di Malaysia.


Najib minta penyata bank dikemukakan dalam perbicaraan kes

Bekas perdana menteri Najib Razak memohon untuk mendapatkan perintah mahkamah bagi menuntut pihak pendakwaan mengemukakan beberapa penyata perbankan dan dokumen lain yang berkaitan kepada pasukan pembelaannya dalam perbicaraan kes 1Malaysia Development Berhad (1MDB) yang melibatkan dana RM2.3 bilion.Dalam notis usul yang difailkan di Mahkamah Tinggi hari ini oleh pasukan pembelaannya yang diketuai Muhammad Shafee Abdullah, Najib antara lain mendakwa dokumen itu berada di tangan pihak pendakwaan, atau entiti lain.Dalam afidavit yang disahkan oleh Najib, 67, bagi menyokong permohonannya, ahli Parlimen Pekan itu berkata dokumen itu penting dan mempunyai kaitan kepada perbicaraan 1MDB kerana ia tidak ditampilkan kepada pasukan pembelaan sebelum kes bermula.Menurut afidavit itu, Najib mendakwa beberapa penyata dan dokumen itu mempunyai kaitan dengan syarikat berkenaan, yang dipercayai turut membabitkan ahli perniagaan yang sedang diburu pihak berkuasa Low Taek Jho atau dikenali sebagai Jho Low dan keluarga bekas gabenor Bank Negara Malaysia (BNM) Zeti Akhtar Aziz.“Zeti disenaraikan sebagai saksi dalam perbicaraan 1MDB, oleh itu dokumen bank berkenaan amat relevan kepada pembelaan saya, dan pemeriksaan balas Zeti serta lain-lain saksi pendakwaan, yang merujuk kepada kredibiliti dan kebebasannya, memandangkan dia adalah bekas gabenor Bank Negara yang relevan terhadap tempoh waktu yang berkaitan dengan pendakwaan saya,” katanya.Najib menambah sekatan terhadap dokumen bank itu mempunyai kesan yang membawa kepada keadaan tidak menampilkan kebenaran, dan menyalahi kebebasan asasi sebagaimana yang diperuntukkan oleh Perlembagaan Persekutuan; serta hak beliau untuk mendapatkan perbicaraan yang adil dan saksama di sisi undang-undang, sebagaimana yang ditetapkan di bawah Artikel 5 dan Artikel 8 Perlembagaan Persekutuan.Menurut notis usul itu, antara dokumen yang dipohon daripada pihak pendakwaan adalah penyata akaun bagi Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd, dan Central Holdings Ltd.Selain penyata bank, Najib juga memohon sijil ‘incumbency’, deklarasi identiti pemilik benefisial syarikat, daftar anggota, daftar pengarah serta surat-menyurat antara bank dan syarikat itu mengenai urus niaganya, termasuk e-mel, pemindahan telegraf, borang pengiriman wang, nasihat pembayaran, laporan transaksi, pesanan pembayaran, nasihat kredit dan memo bank.Permohonan itu menuntut pendedahan dokumen-dokumen dari Suruhanjaya Pencegahan Rasuah Malaysia (SPRM) dan BNM, atau mana-mana entiti lain yang memiliki dokumen berkenaan.Timbalan pendakwa raya Ahmad Akram Gharib semasa dihubungi mengesahkan bahawa pihak pendakwaan telah menerima salinan permohonan berkenaan hari ini.Terdahulu semasa sebutan di hadapan hakim Collin Lawrence Sequerah, Muhammad Shafee memberitahu mahkamah bahawa pasukannya telan menfailkan permohonan berkenaan pagi ini.Hakim Sequerah menetapkan 26 Mac sebagai tarikh untuk sebutan bagi permohonan.Bagi perbicaraan 1MDB, Sequerah memberitahu kedu-dua pihak bahawa mahkamah bercadang untuk meneruskan perbicaraan pada bulan April sekiranya rayuan Najib berhubung kes SRC International Sdn Bhd tidak berlangsung di Mahkamah Rayuan.Beliau kemudiannya menetapkan 19 hingga 22 April untuk menyambung perbicaraan sekiranya pendengaran rayuan diberi ruang masa.


SPRM buka 25 kertas siasatan kes salah urus pengurusan Covid-19

Sebanyak 25 kertas siasatan berhubung salah urus pengurusan Covid-19 dibuka, kata Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Beliau berkata siasatan kes berkenaan merangkumi pelbagai isu kesalahan dan SPRM akan memanggil mereka yang terlibat untuk membantu siasatan.“Saya hendak nyatakan ia berkaitan pengurusan Covid-19 maka apa-apa laporan (perkembangan kes itu), kami akan maklumkan.“Banyak individu telah dan akan dipanggil kerana setiap satu kes itu adalah berbeza,” katanya kepada pemberita selepas hadir merasmikan Program Pemantapan Wartawan bersama SPRM hari ini.Azam berkata demikian ketika diminta mengulas mengenai perkembangan kes salah urus pengurusan Covid-19.Beliau juga tidak menolak kemungkinan bahawa kes berkenaan turut melibatkan pelbagai agensi termasuk Kementerian Kesihatan.Mengulas sama ada bekas Menteri Kesihatan Dr Adham Baba akan dipanggil bagi membantu siasatan, Azam berkata sebarang kemungkinan tindakan akan dilakukan mengikut keperluan termasuk memanggil individu terlibat.“Ia bergantung kepada keperluan sebab itu saya katakan tadi ada 25 kertas siasatan dalam pelbagai isu, jadi tidak semestinya menteri kesihatan sahaja yang akan dipanggil,” katanya.Azam berkata SPRM akan meneliti individu yang terlibat sebelum memanggil mereka.Pada 25 Mei lepas, Adham dilapor sedia memberikan kerjasama kepada SPRM berikutan dakwaan berlaku isu rasuah dan penyelewengan berhubung perolehan berkaitan Covid-19.Beliau yang memegang portfolio itu semasa negara sedang berhadapan dengan wabak tersebut mula melanda Malaysia, mengakui pernah menerima sendiri aduan mengenai perkara itu sekali gus menjelaskan perkara tersebut berlaku di peringkat pentadbiran.


Wartawan, kanak-kanak 9 tahun antara maut dalam insiden tembakan di Florida

Seorang wartawan televisyen tempatan dan seorang kanak-kanak perempuan berusia sembilan tahun maut ditembak di kawasan kejiranan Florida, berhampiran lokasi pembunuhan yang berlaku beberapa jam sebelum itu.
Suspek dipercayai kembali ke lokasi kejadian di kawasan kejiranan Pine Hills di Orlando semalam.
Dalam kejadian itu, dua pengamal media dari Spectrum News 13 ditembak ketika membuat liputan mengenai pembunuhan seorang wanita di lokasi berkenaan.
Mereka dilaporkan berada di dalam van berhampiran lokasi pembunuhan awal sebelum didatangi suspek yang kemudian melepaskan tembakan.
Seorang daripada mereka dilaporkan kritikal sebelum meninggal dunia di hospital.
Suspek kemudian meluru ke sebuah rumah berhampiran dan menembak seorang wanita dan anak perempuannya berusia sembilan tahun.
Kanak-kanak itu disahkan meninggal dunia, manakala ibunya dalam keadaan kritikal.
"Kami mengucapkan takziah kepada semua keluarga mereka. Ini adalah hari yang menyedihkan bagi komuniti kami," kata Pejabat Sheriff di Twitter.
Suspek yang dikenal pasti sebagai Keith Melvin Moses berusia 19 tahun ditahan, lapor Agensi Anadolu memetik Pejabat Sheriff Orange County, Florida.
Motif di sebalik kejadian masih dalam siasatan.


Kes harian catat 27,179 jangkitan, 43 lagi terkorban

27,179 kes baru Covid-19 direkodkan hari ini menjadikan jumlah keseluruhan sebanyak 3,273,745 kes.Sebanyak 19,037 pesakit turut dilaporkan sembuh, menjadikan jumlah keseluruhan kes sembuh sebanyak 2,974,441.Ketika ini, 267,084 kes aktif turut direkodkan, dengan 245,520 atau 95.3% daripadanya sedang menjalani kuarantin kendiri.Dalam pada itu, 4,704  (1.8%) kes kini berada di pusat kuarantin sementara 7,574 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 106 kes dan 180 lagi memerlukan bantuan alat pernafasanKadar penggunaan kemudahan ICU di seluruh negara kini sebanyak 59.6% dengan kes Covid-19 merangkumi 34.2%.43 korban akibat wabak itu turut dilaporkan, termasuk 20 kes kematian sebelum tiba ke hospital.Ketika ini, kes keseluruhan kematian adalah sebanyak 32,433 orang.


Bukan sekadar makan angin: Di sebalik peningkatan pelancong ke Langkawi

Tindakan orang ramai “berlumba-lumba” bercuti ke Langkawi selepas kerajaan mengumumkan pulau itu sebagai projek rintis gelembung pelancongan domestik bulan ini menunjukkan mereka bukan hanya sekadar hendak bercuti, kata pakarFauziah Sa’ad dari Universiti Pendidikan Sultan Idris (UPSI) berkata mereka pergi ke Langkawi sebagai salah satu cara mereka melepaskan “tekanan” selepas lama “terkurung”, kata pakar.Menurutnya, secara fitrahnya, manusia perlu hidup bebas namun pelaksanaan perintah kawalan pergerakan (PKP) untuk mengekang Covid-19 telah menyekatnya.“Kita adalah makhluk yang bersosial,” kata pakar psikologi dan kaunseling itu kepada MalaysiaNow.“Pada pandangan saya, ramai ingin pergi ke Langkawi bukan sekadar ‘makan angin’ tetapi mereka ingin lepaskan stres. Berkurung dalam rumah untuk tempoh masa yang lama memang agak tertekan.”Fauziah berkata, kenyataan Perdana Menteri Ismail Sabri Yaakob bahawa langkah mengurung rakyat tidak lagi sesuai, adalah tepat kerana ia boleh menjejaskan kesihatan mental masyarakat.Sebelum ini Langkawi Tourism Association (LTA) memberitahu MalaysiaNow hotel dan resort yang berdaftar di bawahnya menerima 6,000 tempahan, menganggarkan pendapatan hampir RM24 juta bagi tiga hari pembukaannya bermula 16 September.Walaupun kes Covid-19 dalam negara masih lagi tinggi dan masih melebihi 10,000 sehari, ini tidak menyebabkan ketakutan kepada orang ramai untuk ke Langkawi sehingga dilaporkan pengendali pelancongan terpaksa menolak tempahan berlebihan kerana perlu mematuhi prosedur operasi standard (SOP) kapasiti 50%.Fauziah berkata, antara isu yang terus menghantui masyarakat dan menyebabkan gangguan emosi adalah masalah kewangan apabila ramai yang terjejas dari segi sumber pendapatan.“Selain itu, kehidupan kita dari segi aspek sosial, keluarga, kerja dan peribadi akan bertindih.“Contohnya, semasa sedang bekerja, kita juga perlu memastikan anak mengikuti pembelajaran dan pengajaran di rumah (PdPR),” katanya.Tambah beliau, perkara itu akan menambah tekanan individu sekali gus menyukarkan untuk memberi tumpuan dan akhirnya menjejaskan prestasi kerja.Keganasan rumah tangga, bunuh diriMenurut Fauziah, tekanan akibat berkurung di rumah juga adalah antara faktor peningkatan kes keganasan rumah tangga dan bunuh diri sejak kebelakangan ini.Menteri Pembangunan Wanita, Keluarga dan Masyarakat Rina Harun memberitahu Dewan Rakyat pada Khamis sebanyak 9,015 kes keganasan rumah tangga direkodkan dalam kalangan masyarakat sepanjang PKP dilaksanakan bagi tempoh Mac 2020 hingga Ogos.Sementara itu, kementerian kesihatan mendedahkan sebanyak 638 kes bunuh diri dilaporkan di Malaysia antara Januari hingga Julai tahun ini, menunjukkan peningkatan 143 peratus berbanding tempoh sama tahun lalu.Mengulas mengenai perkara ini, Pakar Psikologi Kaunseling Universiti Pertahanan Nasional Malaysia (UPNM) Mohamed Fadzil Che Din berkata kegagalan untuk mengawal emosi boleh menyebabkan individu bertindak agresif.“Peranan emosi adalah untuk memastikan kita berfungsi sebagai manusia. Apabila berinteraksi, kita perlukan emosi yang stabil.“Sebab itu bahaya jika seseorang itu mempunyai gangguan emosi. Dia boleh bertindak agresif dan tidak lagi ‘berfungsi’ sebagai manusia,” katanya kepada MalaysiaNow.Fadzil berkata ramai yang masih tidak begitu arif mengenai masalah gangguan emosi dan cara untuk menanganinya.Katanya, Malaysia tidak mempunyai kurikulum yang berstruktur untuk menguruskan masalah gangguan sosial dan ia sering disalah anggap sebagai penyakit mental.“Cara terbaik untuk berdepan dengan gangguan emosi adalah menerusi pendekatan psikososial iaitu menggunakan elemen psikologi dalam masyarakat. Gunakan cara perbincangan dan kaunseling cukup untuk bantu, bukan pendekatan psikiatri.“PKP adalah isu sosial. Ramai keliru dan anggap ia sebagai masalah mental,” katanya.Menurut Fadzil kes gangguan emosi sepatutnya diuruskan oleh kementerian pembangunan wanita, keluarga dan masyarakat dan bukannya kementerian kesihatan.


APMM tahan 4 lelaki cuba seludup 119 etnik Rohingya

Cubaan empat lelaki tempatan menyeludup masuk 119 etnik Rohingya di perairan Sungai Kedah gagal apabila ditahan Agensi Penguatkuasaan Maritim Malaysia (APMM) Zon Maritim Kuala Kedah, Selasa lepas.Ketua Polis Kedah Wan Hassan Wan Ahmad berkata sepasukan anggota APMM yang membuat rondaan Operasi Aman telah mengesan dan menahan sebuah bot nelayan tempatan di kawasan perairan tersebut pada 9.20 malam.“Hasil pemeriksaan menjumpai 119 etnik Rohingya iaitu 47 lelaki, 32 wanita, 23 kanak-kanak perempuan dan 17 kanak-kanak lelaki yang kesemuanya berumur lima hingga 38 tahun sedang bersembunyi di ruangan bawah lantai bot berkenaan.“Turut ditahan ialah empat lelaki tempatan berumur 32 hingga 39 tahun yang mana dua daripadanya adalah penjawat awam. Mereka ditahan mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007,” katanya dalam kenyataan hari ini.Beliau berkata empat lelaki tempatan itu direman mengikut prosedur Akta Kesalahan Keselamatan (Langkah-Langkah Khas) 2012 (Sosma) di bawah Seksyen 4(5) selama 28 hari.Wan Hassan berkata kesemua pendatang asing pula disiasat mengikut Seksyen 6(1)(c) Akta Imigresen 1959/63 (Akta 155) dan ditahan di bawah Seksyen 51(1)(b) akta sama selama 14 hari.“Polis akan menjalankan siasatan secara adil dan telus terutamanya melibatkan isu keselamatan dan imej negara. Orang ramai diminta tidak membuat sebarang spekulasi ke atas kes ini. Sekiranya mempunyai sebarang maklumat perlakuan jenayah boleh menghubungi talian MERS 999 atau hadir ke balai polis berdekatan,” katanya.


Inikah kerajaan perpaduan? soal Muhyiddin selepas pemimpin DAP selar BN, Umno korup

Pengerusi Perikatan Nasional (PN) Muhyiddin Yassin hari ini menyelar kerajaan campuran susulan kenyataan bekas setiausaha publisiti DAP, Tony Pua yang menggelar Barisan Nasional (BN) dan Umno sebagai parti rasuah dan korup.
Menurut Muhyiddin, apakah tindakan saling menyerang dan menggelar rakan gabungan sendiri layak dipanggil sebagai "kerajaan perpaduan"?
"Tony Pua kata BN korup. Suruh parti dia keluar (kerajaan).
"Macam mana nak kata kerajaan ini perpaduan?
"Takrif perpaduan tak sama," katanya dalam satu ucapan di satu konvensyen sempena pelancaran jentera PN bagi Pilihan Raya Negeri (PRN) Selangor di Shah Alam, hari ini.
Katanya, situasi itu jelas menunjukkan tiada kesepakatan dalam gabungan kerajaan campuran pimpinan Perdana Menteri Anwar Ibrahim.
Katanya, perkara itu turut terserlah apabila beliau hadir ke Parlimen kerana mendapati riak wajah para menteri dan ahli Parlimen di blok kerajaan tidak berseri.
Sebaliknya, Muhyiddin berkata mereka sering kali terlihat seperti bersedih.
"Kerana jiwa tak berada di situ."
Semalam, Pua sewaktu berucap pada Majlis Makan Malam Mengumpul Dana DAP di perkarangan Dewan Bandaraya Petaling Jaya (MBPJ) menyuarakan agar Pakatan Harapan (PH) selepas ini dapat membentuk kerajaan sendiri dalam kalangan komponen gabungan itu, tanpa membabitkan Umno dan BN sekiranya gabungan itu menang pada Pilihan Raya Umum ke-16 (PRU16) akan datang.
Dalam pada itu, Muhyiddin juga sempat mengingatkan para jentera dan kepimpinan parti yang hadir supaya bersedia untuk melakukan kerja dan tugas masing-masing menjelang PRN di negeri itu.
Beliau juga memberitahu proses penyediaan manifesto PN untuk PRN Selangor dijangka siap dalam tempoh seminggu atau dua minggu akan datang.
Manakala bagi penamaan calon-calon yang akan diumumkan kelak, Muhyiddin berharap setiap anggota parti bersetuju dengan pilihan pimpinan dengan hati terbuka.
"Pokoknya bila pucuk pimpinan putuskan, wajar, maka hukumnya wajib terima calon itu.
"Terima siapa sahaja calon yang telah diputuskan oleh pucuk pimpinan,” katanya.


Ringgit dibuka rendah berbanding dolar AS pada pagi urus niaga Selasa apabila dolar AS terus menambah nilai, didorong oleh pendirian dasar monetari AS yang begitu agresif untuk membendung inflasi di negara itu, kata seorang peniaga.
Pada jam 9 pagi, mata wang tempatan menyusut nilai kepada 4.6045/6085 berbanding dolar AS daripada 4.6030/6045 semalam.
Peniaga ActivTrades Dyogenes Rodrigues Diniz berkata kenaikan rancak nilai dolar baru-baru ini telah menyebabkan kejatuhan dalam ekuiti Eropah serta pound Britain.
“Dari sudut teknikal, dagangan ringgit berbanding dolar sedang menghampiri zon rintangan pada paras terendah 1998.
“Memandangkan tiada rintangan besar antara nilai semasa dan paras terendah 1998, dolar mungkin bergerak lebih tinggi berbanding ringgit," katanya.
Sementara itu, ringgit diniagakan bercampur-campur berbanding sekumpulan mata wang utama.
Ringgit meningkat nilai berbanding euro kepada 4.4364/4403 daripada 4.4405/4420 dan tinggi berbanding yen Jepun kepada 3.1876/1908 daripada 3.1950/1965.
Bagaimanapun, mata wang tempatan menyusut nilai berbanding dolar Singapura kepada 3.2087/2117 daripada 3.2054/2069 pada penutup Isnin dan lemah berbanding pound Britain menjadi 4.9600/9643 berbanding 4.9197/9213 semalam.


Jho Low masukkan kehadiran dalam kes saman 1MDB

Ahli perniagaan dalam buruan Low Taek Jho atau “Jho Low”, bapa beliau Larry Low Hock Peng dan ibunya Goh Gaik Ewe telah memasukkan kehadiran dalam kes saman US$3.7837 bilion yang difailkan 1Malaysia Development Berhad (1MDB) terhadap mereka.Memorandum Kehadiran itu difailkan oleh firma guaman, Tetuan Valen, Oh & Partners yang mewakili ketiga-tiga defendan pada 29 Disember 2021. Peguam K Siva Kumar yang mewakili 1MDB berkata mahkamah mengarahkan Jho Low dan kedua ibu bapanya memfailkan pernyataan pembelaan pada atau sebelum 26 Januari ini selain menetapkan 9 Februari untuk pengurusan kes.“Bagaimanapun, tiga defendan lain iaitu kakak Jho Low, May Lin, adik lelakinya Taek Szen serta rakan sekutunya Eric Tan Kim Loong masih belum memasukkan kehadiran dalam kes saman itu,” kata peguam itu ketika dihubungi pemberita melalui aplikasi WhatsApp selepas pengurusan kes di hadapan timbalan pendaftar Mahkamah Tinggi Nor Afidah Idris secara dalam talian hari ini.Pada 7 Mei 2021, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan itu.Berdasarkan writ itu, 1MDB menuntut AS$661 juta daripada Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Tan serta AS$325 juta dari Jho Low dan ayahnya.1MDB Global Investments Limited pula menuntut US$630 juta daripada Hock Peng, Jho Low dan Tan serta US$2 juta daripada Taek Szen, Jho Low dan Tan.Plaintif turut menuntut AS$3.5 juta dari May Lin dan Jho Low serta AS$1.695 juta dari Goh, Jho Low dan Tan berhubung pembelian barang kemas serta keuntungan rahsia selain AS$25.5 juta dari Jho Low, Tan, Hock Peng dan Taek Szen.


Mampukah anak-anak Najib teruskan dinasti Razak?

Kelangsungan kerjaya ahli-ahli politik yang bakal meneruskan legasi keluarga mereka semakin sukar dalam landskap politik yang semakin mencabar, kata penganalisis.
Ia selepas anak-anak bekas kepada perdana menteri, Najib Razak kini menjadi semakin aktif dalam politik dalam usaha meneruskan legasi politik keluarga mereka yang dimulakan oleh atuk mereka, Abdul Razak Hussein.
Terbaru, anak perempuannya, Nooryana Najwa Najib mengumumkan akan bertanding exco Puteri Umno selepas Mohamad Nizar Najib menang kerusi Dewan Undangan Negeri (DUN) Peramu Jaya pada Pilihan Raya Umum ke-15 (PRU15).
Selain mereka, Mohammed Taufiq Johari merupakan anak kepada speaker Dewan Rakyat, Johari Abdul turut memenangi kerusi ayahnya itu di Sungai Petani pada PRU15.
Di sesetengah tempat, pengundi tidak lagi terpengaruh dengan legasi keluarga calon mereka, seperti di Permatang Pauh yang menyaksikan tumpasnya Nurul Izzah Anwar.
Nurul Izzah merupakan anak sulung kepada Perdana Menteri Anwar Ibrahim.
Politik dinasti bukanlah perkara baru dalam landskap politik Malaysia.
Nooryana dan Nizar umpamanya, ialah generasi ketiga ahli politik selepas bapa dan datuk mereka yang juga perdana menteri kedua.
Mukhriz Mahathir, Lim Guan Eng dan Abang Johari Abang Openg antara generasi kedua yang sempat meningkat naik.
Pengarah Eksekutif Ilham Center, Hisommudin Bakar berkata, tindakan meletakkan Nooryana dilihat usaha meneruskan legasi politik datuk mereka.
Katanya, pada satu perspektif, anak-anak pemimpin ternama ini memasuki politik bukan atas keupayaan masing-masing, sebaliknya dibayangi pengaruh bapa.
Pada satu perspektif lain, pemimpin merasa bangga apabila ada anak-anak yang mewarisi perjuangan mereka.
"Persoalannya, sejauh manakah generasi ini mampu bertahan dalam landskap politik negara yang kini sudah tidak sama lagi dengan zaman bapa atau datuk mereka,” katanya kepada MalaysiaNow.
"Arus politik sekarang amat ganas yang memerlukan kekuatan daya kepimpinan dan kekuatan mental serta semangat berpasukan yang tinggi.”
Katanya, mereka harus mandiri dan tidak boleh bergantung kepada nama bapa mereka semata-mata.
Ia turut diakui oleh pemerhati politik, Ahmad Zaharuddin Sani Sabri.
Katanya, sekiranya ahli merasakan anak-anak pemimpin mempunyai potensi, mereka akan diangkat namun jika mereka hanya dilihat menggunakan nama bapa, mereka akan ditolak.
"Harus diingat ketika ini nama Najib Razak tidaklah sehebat mana berbanding ketika beliau berkuasa, jadi agak tipis untuk mereka mempengaruhi mana-mana ahli untuk mengundi anak-anak mereka," katanya merujuk kepada peluang anak-anak Najib dalam Umno.
Hisommudin berkata, kekuatan akar umbi diperlukan oleh anak-anak ahli politik dan tidak mengharapkan sokongan hanya kerana mereka “terjun dari kayangan”.
"Lihat nasib Hishammuddin Hussein, walaupun bermula gah dalam politik, namun sepak terajang politik boleh berubah sekelip mata,” katanya merujuk kepada Hishammuddin yang juga anak kepada perdana menteri ketiga, Hussein Onn.
"Bayangkan jika tidak cukup ilmu di dada, dalam persaingan tewas, maka yang tercalarnya ialah nama legasi yang dibimbing bersama.”


Zahid sepatutnya diberi imuniti daripada didakwa, kata peguam

Mahkamah Tinggi hari ini diberitahu bahawa Ahmad Zahid Hamidi sepatutnya diberi imuniti daripada didakwa kerana semua maklumat mengenai transaksi berkaitan Yayasan Akalbudi (YAB) yang dikendalikan keluarganya telah didedahkan oleh bekas timbalan perdana menteri itu.Peguam Hisyam Teh Poh Teik yang mewakili Zahid, berkata tertuduh menuntut imuniti daripada pendakwaan mengikut Seksyen 30 (7) Akta Suruhanjaya Pencegahan Rasuah Malaysia (SPRM).“Tertuduh (Zahid) pada 2 Julai 2018 dan 3 Julai 2018 telah membuat dua pernyataan berdasarkan Seksyen 30 (3) (b) Akta SPRM. Dengan kedua-dua pernyataan ini, tertuduh telah mendedahkan maklumat dan oleh itu di bawah Seksyen 30 (7) Akta SPRM, beliau dilindungi dengan imuniti daripada pendakwaan.“Kedua-dua pernyataan ini diakui melalui SP89 (saksi pendakwaan ke-89 Fairul Rafiq Hamirudin), pegawai penyiasat pertama yang dipanggil pihak pendakwaan. Beliau mengesahkan dalam pemeriksaan balas bahawa beliau mempunyai akses dan hak penjagaan pernyataan di atas. Beliau juga mengesahkan bahawa beliau telah memeriksa pernyataan tersebut.“SP89 kemudiannya mengesahkan bahawa kedua-dua pernyataan itu diberikan menurut perintah di bawah Seksyen 30 (1) (a) Akta SPRM dan tertuduh tidak didakwa atas kesalahan di bawah Seksyen 27 Akta SPRM berkenaan berhubung kedua-dua pernyataan tersebut kerana memberikan maklumat yang tidak benar, ” katanya semasa berhujah pada akhir kes pendakwaan melibatkan Zahid di hadapan hakim Collin Lawrence Sequerah.Hisyam berkata berdasarkan maklumat yang diberikan dalam satu daripada pernyataan tersebut, anak guamnya mempunyai imuniti terhadap 46 daripada 47 pertuduhan dan dalam keadaan demikian, tertuduh tidak boleh didakwa.“Oleh itu, dengan menggunakan subseksyen 30 (7) pada fakta-fakta kes ini, saya berhujah bahawa tertuduh mempunyai imuniti dan tidak dapat didakwa atas 46 daripada 47 kes. Kesemua 46 kesalahan ini adalah berkenaan dengan 12 tuduhan pecah amanah (CBT), tujuh daripada lapan tuduhan rasuah dan semua 27 tuduhan pengubahan wang haram,” katanya.Sebelum itu, Hisyam berkata tuduhan terhadap anak guamnya dikenakan oleh bekas peguam negara Tommy Thomas.Semasa membaca petikan buku tulisan bekas peguam negara itu yang berjudul “My Story: Justice in the Wilderness”, peguam itu berkata Thomas menjelaskan bahawa beliau hanya mendakwa Zahid setelah berpuas hati kerana mempunyai peluang yang realistik untuk mendapatkan sabitan berdasarkan bukti yang banyak terhadap tertuduh.Bagaimanapun Hisyam berkata setelah mendengar, membaca dan melihat bukti yang dikemukakan pihak pendakwaan, walaupun keyakinan AG ketika itu untuk mendapatkan sabitan, kenyataannya adalah pertuduhan tersebut dibuat berdasarkan bukti tidak kukuh.Hisyam berhujah bahawa anak guamnya telah dikenakan pertuduhan yang tidak sewajarnya.Peguam itu berkata mengikut pertuduhan, Zahid dituduh melakukan CBT ketika beliau memindahkan dana YAB bernilai RM17.9 juta ke akaun amanah atas nama Lewis & Co.“Ini jelas salah dari segi undang-undang untuk mengatakan bahawa berlaku CBT ketika YAB mengekalkan pemilikan wang tersebut ketika wang tersebut sampai ke tangan akaun anak guam Lewis & Co.“Pelajar undang-undang jenayah akan memberitahu kita bahawa tidak berlaku CBT kerana YAB masih mengekalkan hak milik ketika dana sampai akaun anak guam Lewis & Co. Kesimpulan yang dapat dibuat adalah bahawa terdapat motif di sebaliknya semasa mengemukakan pertuduhan ini.“Tertuduh dikenakan pertuduhan secara tidak wajar bukan berdasarkan undang-undang atau bukti. Sekali lagi, perkara yang betul harus dilakukan ialah pihak pendakwaan menarik balik tuduhan CBT apabila jelas tidak ada CBT … Anak guam saya telah didakwa tidak berdasarkan undang-undang atau bukti,” katanya.Hisyam berpendapat bahawa bukan untuk kepentingan umum apabila seseorang yang dituduh secara tidak wajar atau salah.“Ini mengambil masa mahkamah. Malah, ia adalah penyalahgunaan proses. Mahkamah ini perlu menegaskan bahawa masa mahkamah sangat berharga dan tidak boleh disalahgunakan,” katanya.Zahid, 68, berdepan 47 pertuduhan – 12 melibatkan CBT, lapan rasuah dan 27 pertuduhan pengubahan wang haram membabitkan jutaan ringgit milik YAB. Hujah pembelaan bersambung esok.


20 kluster sektor pendidikan direkodkan setakat 4 April

Kementerian kesihatan merekodkan peningkatan bilangan kluster di sektor pendidikan dengan 20 kluster ditemui dari tempoh 20 Mac hingga 4 April.Menteri kesihatan Dr Adham Baba berkata kluster terbesar adalah kluster Paloh Rambai di Kelantan melibatkan tiga orang guru dari beberapa sekolah di Ketereh dan Kok Lanas serta UiTM Kota Bharu.Di Petaling Jaya, kluster sektor pendidikan turut melibatkan beberapa buah sekolah jenis kebangsaan Tamil di Shah Alam.“Jangkitan Covid-19 ini (kluster sektor pendidikan) berlaku melalui rakan sekerja atau kontak sosial,” kata Adham dalam sidang media hari ini.“Pasukan kesihatan akan digerakkan untuk membuat siasatan kes atau kluster, pengesanan kes dan kontak, menyelia pihak sekolah dalam menjalankan pembersihan dan disinfeksi.Beliau berkata pejabat kesihatan daerah (PKD) juga akan mengadakan penilaian kesihatan dan risiko bagi memastikan setiap kluster dapat dikawal selia.“Pihak PKD akan membuat penilaian risiko dan kesihatan secara menyeluruh bagi memastikan pengurusan kes dan kluster dapat dijalankan dengan sebaik mungkin,” katanya.“Daripada penilaian tersebut, pentadbiran sekolah akan dinasihatkan oleh jabatan kesihatan daerah untuk penutupan sesi persekolahan atau kelas yang ada kes positif sebagai langkah pencegahan.“Sekolah-sekolah atau kelas boleh dibuka semula jika langkah-langkah pencegahan telah dibuat,” katanya lagi.


Bot karam, 6 warga Indonesia lemas di perairan Johor

Enam wanita warga Indonesia ditemui lemas di pantai Johor selepas bot dinaiki mereka karam ketika cuba memasuki perairan Malaysia, kata pihak berkuasa.Mayat mangsa ditemui petang semalam selepas bot dari Pualu Batam yang membawa 13 warga Indonesia itu mengalami masalah di luar pesisir pantai Johor.Dalam sebuah kenyataan, Pengarah Maritim Johor Nurul Hizam Zakaria berkata nelayan tempatan telah melaporkan kejadian itu selepas mendapati enam mangsa terselamat tidak jauh dari kawasan pantai.Pihak berkuasa dan nelayan kemudiannya menemui seorang lagi mangsa yang terselamat dan enam wanita yang lemas sebelum menghentikan pencarian kira-kira 4 petang semalam.Dalam pada itu, Hizam mengesahkan dua pengendali bot tersebut diserahkan kepada polis kerana disyaki menyeludup masuk penumpang ke dalam Malaysia.Insiden itu berlaku sebulan selepas 21 warga Indonesia kehilangan nyawa selepas bot dinaiki mereka karam di Johor.Warga Indonesia yang mencari pekerjaan sering cuba memasuki Malaysia secara haram melalui jalan laut yang berisiko tinggi, kemalangan sering berlaku sekiranya cuaca buruk di kawasan perairan Johor.Malaysia menjadi negara sasaran jutaan warga asing di Asia, kebanyakan mereka tidak memiliki dokumen sah, dan mencari peluang pekerjaan dalam industri pembinaan dan pertanian.


Rayuan lucut hak Umno, Wanita MCA tahun depan

Rayuan pihak pendakwaan mengenai permohonan lucut hak terhadap Umno, Wanita MCA dan pihak lain yang ditolak Mahkamah Tinggi, akan didengar  pada 18 Mac tahun depan di Mahkamah Rayuan.Peguam Tania  Scivetti yang mewakili Umno ketika dihubungi mengesahkan tarikh pendengaran itu.Sementara itu, peguam Habib Jewels Sdn Bhd Khoo Guan Huat berkata rayuan itu yang pada awalnya dijadualkan pada 30 November tahun ini, dijadualkan semula pada 18 Mac.Pada 25 Ogos lepas, panel tiga hakim Mahkamah Rayuan diketuai Mohamad Zabidin Mohd Diah menangguhkan pendengaran rayuan pendakwaan terhadap Umno, Wanita MCA dan pihak lain kepada 30 November untuk menunggu keputusan rayuan di Mahkamah Persekutuan melibatkan kes Kuala Dimensi Sdn Bhd (KDSB).Rayuan pendakwaan itu adalah terhadap keputusan Mahkamah Tinggi pada 7 Februari tahun ini yang menolak permohonan untuk melucut hak lebih RM194 juta daripada Umno, Wanita MCA, Perano Sdn Bhd dan Binsabi Sdn Bhd yang didakwa menerima wang itu daripada bekas perdana menteri Najib Razak yang didakwa mempunyai kaitan dengan skandal penyelewengan dana 1Malaysia Development Bhd (1MDB).Permohonan lucut hak terhadap Umno melibatkan RM192,965,413.61 dan RM300,000 terhadap Wanita MCA.Sementara itu lucut hak terhadap Perano sebuah syarikat menjual tudung dan Binsabi sebuah syarikat pembekal khemah masing-masing melibatkan RM337,634.78 and RM827,250.Pihak pendakwaan juga merayu terhadap keputusan Mahkamah Tinggi pada 23 Disember tahun lepas, yang menolak permohonannya untuk melucut hak RM100,000 daripada Habib Jewels.Sementara itu, Jawatankuasa Badan Perhubungan Umno Pahang juga merayu terhadap keputusan Mahkamah Tinggi pada 13 Disember tahun lepas yang membenarkan pihak pendakwaan melucut hak  RM2,479,300.18  daripada jawatankuasa itu.Permohonan lucut hak terhadap Umno melibatkan  RM192,965,413.61 dan RM300,000 terhadap Wanita MCA.Rayuan itu dijadualkan untuk didengari bersama dengan rayuan pendakwaan dalam kes Badan Perhubungan Umno Kedah.Pada 13 Disember tahun lepas, Mahkamah Tinggi menolak permohonan pendakwaan untuk melucut hak RM1.05 juta daripada Jawatankuasa Badan Perhubungan Umno Kedah yang didakwa mempunyai kaitan dengan skandal penyelewengan dana 1MDB.Pihak pendakwaan juga merayu terhadap keputusan Mahkamah Tinggi pada 3 Januari lepas yang menolak permohonannya untuk  melucut hak RM138,359.60 daripada K&Z Enterprise Sdn Bhd.


Pihak industri perlu terus amalkan SOP Covid, elak gangguan operasi, kata Azmin

Pihak syarikat dan industri diingatkan supaya terus mengamalkan langkah pencegahan penularan Covid-19 di tempat kerja sebagaimana yang disaran kementerian kesihatan (KKM) bagi memastikan sektor itu terus beroperasi ketika negara berdepan dengan gelombang Covid-19 varian Omicron. Menteri Kanan Perdagangan Antarabangsa dan Industri Mohamed Azmin Ali berkata inisiatif [email protected] perlu kekal dipraktikan bagi memastikan keselamatan dan kesihatan pekerja terus terjamin sekali gus mengelakkan gangguan operasi syarikat dan mengurangkan impak terhadap produktiviti apabila terdapat kes positif Covid-19. “[email protected] (bertujuan) supaya diwujudkan ‘gelembung’ di tempat penginapan pekerja ke lokasi kilang, sekiranya ada kes baharu tiada keperluan untuk kita menutup keseluruhan kemudahan ini, sebaliknya pekerja akan diasingkan dan diberikan rawatan sewajarnya, ini dapat memastikan aktiviti perniagaan dapat diteruskan.“Kita juga menggalakkan syarikat dan industri meneruskan usaha pemeriksaan membuat ujian secara berkala supaya pekerja yang hadir sihat, dilindungi dan tidak berlaku keadaan yang memaksa kita tutup operasi,” katanya kepada pemberita selepas mengadakan lawatan ke kilang STMicroelectronics Sdn Bhd semalam.Beliau berkata demikian semasa merujuk kepada strategi kementerian perdagangan antarabangsa dan industri (Miti) menghadapi gelombang Omicron berikutan peningkatan kes Covid-19.


Tiada kuarantin bagi perjalanan udara Malaysia-Singapura mulai 29 November

Malaysia dan Singapura akan melancarkan Vaccinated Travel Lane (VTL) antara Lapangan Terbang Changi dan KLIA mulai 29 November, membolehkan mereka yang lengkap divaksinasi dapat bergerak antara kedua-dua buah negara dan dengan hanya menjalani ujian Covid-19 tanpa notis kuarantin.Dalam satu kenyataan bersama yang dikeluarkan Perdana Menteri Ismail Sabri Yaakob dan rakan sejawatnya dari Singapura Lee Hsien Loong, mereka berharap perjalanan rentas sempadan di dua negara dapat dipulihkan dalam masa yang terdekat.Mereka turut berkata kemajuan berkenaan perkara itu juga dapat dibuat dengan perbincangan berterusan mengenai langkah serupa bagi membuka semula perjalanan merentasi tambak Johor dan laluan kedua.“VTLS adalah satu lagi pencapaian penting dalam kerjasama Malaysia-Singapura yang telah lama terjalin,” kata Ismail.“VTL akan membenarkan perjalanan ketika kedua-dua negara sedang beransur-ansur membuka semula sempadan secara penuh tanggungjawab dengan mengimbangi keperluan memulihkan ekonomi sambil memastikan keselamatan dan kesihatan rakyat daripada jangkitan Covid-19.”Dalam pada itu, Lee berkata Singapura dan Malaysia menikmati “hubungan mesra dalam pelbagai bentuk”.“Saya sangat gembira kerana kedua-dua negara akhirnya dapat memulakan semula perjalanan rentas sempadan melalui VTL.“Ini akan membantu memulihkan ekonomi, memulihkan hubungan rakyat dua negara, dan mengukuhkan hubungan dua hala.”


KKM pertimbang suntikan Sinovac, AstraZeneca sebagai dos penggalak

Kementerian kesihatan (KKM) sedang mempertimbangkan vaksin Sinovac dan AstraZeneca digunakan untuk suntikan dos penggalak, kata menteri berkenaan Khairy Jamaluddin.Beliau berkata perkara itu sedang dibincangkan Pihak Berkuasa Kawalan Dadah (PBKD) dalam mesyuarat yang sedang dipengerusikan Ketua Pengarah Kesihatan Dr Noor Hisham Abdullah.“Antara agenda dalam mesyuarat ini adalah akan mempertimbangkan Sinovac dan AstraZeneca sebagai dos penggalak dan apabila PBKD membuat keputusan saya akan umumkan dasar kita,” katanya ketika menggulung perbahasan peringkat dasar Rang Undang-undang Perbekalan 2022 di Dewan Rakyat hari ini.Beliau membangkitkan perkara itu bagi menjawab celahan Dr Kelvin Yii Lee Wuen (PH-Bandar Kuching) yang ingin tahu sama ada kerajaan bercadang untuk membolehkan vaksin Sinovac diberikan sebagai dos penggalak terutama kepada penerima vaksin jenis itu.Bagi mempercepatkan pelaksanaan pemberian suntikan dos penggalak di negara ini, Khairy berkata KKM akan mengembalikan beberapa pusat pemberian vaksin untuk tujuan itu, selain penggunaan klinik-klinik swasta serta perubatan awam.


Banjir pantai timur, pindaan Akta 342 tumpuan Dewan Rakyat hari ini

Isu berhubung pengurusan bencana banjir yang baru melanda negara di Pantai Timur dijangka menjadi tumpuan pada persidangan Dewan Rakyat hari ini.Menurut Aturan Urusan Mesyuarat dalam laman sesawang Parlimen, pertanyaan itu diajukan Wan Hassan Mohd Ramli (PAS-Dungun) kepada perdana menteri pada waktu pertanyaan menteri.Wan Hassan turut meminta perdana menteri menyatakan langkah-langkah drastik yang diambil oleh kerajaan dalam menangani musibah banjir yang melanda negeri-negeri pantai timur pada waktu ini.Pada sesi Pertanyaan Bagi Jawab Lisan, Mohd Fasiah Mohd Fakeh (Bersatu-Sabak Bernam) bertanya kepada menteri kerja raya mengenai pelaksanaan kemudahan pembayaran tol menggunakan teknologi Identifikasi Frekuensi Radio (RFID) di semua tol tertutup di Lebuh Raya Utara Selatan (PLUS) dan Lebuh Raya Pantai Timur 2 (LPT 2).Beliau juga mengajukan pertanyaan sama ada RFID mampu mengatasi masalah kesesakan di plaza tol selain menyentuh mengenai penggunaan Touch ‘n Go dan SmartTAG di Lebuh Raya PLUS dan LPT 2.Pada sesi sama, perdana menteri turut diminta menyatakan mengapa masih berlaku kelemahan di dalam sistem pelaksanaan dan penyampaian kerajaan.Soalan itu diajukan Tajuddin Abdul Rahman (BN-Pasir Salak) yang turut ingin tahu langkah-langkah yang boleh diambil oleh kerajaan untuk mengatasinya.Turut dijangka menjadi tumpuan adalah sesi bacaan kali kedua Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 selepas dibentang bagi bacaan kali pertama di Dewan Rakyat pada Disember tahun lepas.Pindaan yang dibentang oleh Timbalan Menteri Kesihatan Dr Noor Azmi Ghazali itu antara lain bagi menaikkan kadar maksimum kompaun terhadap individu yang melakukan kesalahan di bawah RUU berkenaan dan mengikut RUU itu, individu yang melakukan kesalahan boleh dikompaun sehingga RM10,000 berbanding RM1,000 ketika ini Pindaan terhadap Akta Pencegahan dan Pengawalan Penyakit Berjangkit 1988 (Akta 342) itu juga mencadangkan pertubuhan perbadanan yang melakukan kesalahan di bawah peraturan ditetapkan boleh dikompaun sehingga maksimum RM1 juta.Selain itu, RUU Kehadiran Wajib Pesalah-Pesalah (Pindaan) 2021 juga dijangka akan dibentang bagi bacaan kali kedua di Dewan Rakyat.Dewan Rakyat bersidang hingga 24 Mac ini.


Anwar tangguh pengumuman Kabinet

Pengumuman Kabinet yang dinantikan seluruh negara oleh Perdana Menteri Anwar Ibrahim ditangguhkan pada saat akhir.
Puluhan wartawan yang berkumpul beberapa jam di Pejabat Perdana Menteri, Putrajaya untuk sidang media yang dijadualkan pada pukul 5.00 petang hari ini dimaklumkan akan ditangguhkan ke 8.15 malam oleh setiausaha akhbar Anwar, Tunku Nashrul Tunku Abaidah.
Awal pagi tadi, Anwar mengadap Yang di-Pertuan Agong Sultan Abdullah Sultan Ahmad Shah, dipercayai bagi menyembah maklum mengenai barisan Kabinet barunya.
Bercakap di Tambun, Perak tengah hari tadi Anwar mengesahkan pengumuman Kabinetnya akan dibuat pada lewat petang hari ini.


Jangkitan harian catat 202 kes, 1 lagi terkorban
Sejumlah 202 kes baru Covid-19 direkodkan semalam menjadikan jumlah keseluruhan sebanyak 5,037,784 kes.
Sebanyak 275 pesakit turut dilaporkan sembuh, menjadikan jumlah keseluruhan kes sembuh sebanyak 4,990,705.
Ketika ini, 10,136 kes aktif direkodkan di mana 9,758 atau 96.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 372 (3.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 6 kes dan 6 daripadanya memerlukan bantuan alat pernafasan.
Satu kematian dicatatkan menjadikan keseluruhan korban akibat wabak itu sebanyak 36,943 orang.


Balu Jamaluddin Jarjis mohon pinda tuntutan saman harta sepencarian RM1 bilion

Kalsom Ismail, balu bekas menteri sains, teknologi dan inovasi, Jamaluddin Jarjis, yang terkorban dalam nahas helikopter, telah memfailkan permohonan bagi meminda tuntutan samannya terhadap empat anak dan ibu mertuanya berhubung harta sepencarian kira-kira RM1 bilion.Peguam syarie Sulaiman Abdullah yang mewakili Kalsom selaku plaintif berkata pihaknya akan meminda pernyataan tuntutan saman membabitkan beberapa aset antaranya hartanah.“Permohonan plaintif (Kalsom) bagi mendapatkan kebenaran mahkamah untuk meminda tuntutan saman itu akan didengar 17 Mei ini,” katanya ketika ditemui pemberita selepas sebutan kes di hadapan pendaftar Mahkamah Tinggi Syariah Hadi Hamat.Sementara itu, peguam syarie Nur Hidayah A. Bakar yang mewakili ibu Jamaludin, Aminah Abdullah, 88, selaku defendan kelima berkata pihak plaintif telah memfailkan permohonan itu pada 25 Mac lepas.Menurut Nur Hidayah, pindaan itu membabitkan perkataan hartanah di Boston, Amerika Syarikat yang akan dibuang dalam pernyataan tuntutan tersebut.“Selain itu, saham dalam syarikat Rantai Wawasan, isu sumbangan tidak langsung berkaitan penjagaan arwah (Jamaluddin) semasa sakit kaki dan isu berkaitan tanah di Selangor akan dimasukkan dalam pernyataan tuntutan yang dipinda itu,” katanya.Kalsom, 66, memfailkan tuntutan harta sepencarian termasuk 20 hartanah di Malaysia, Amerika Syarikat, Makkah serta beberapa buah syarikat pada Oktober 2018, dengan menamakan anaknya, Ikwan Hafiz, Nur Anis, Nurul Alyaa, Noor Adilla, dan ibu mertuanya Aminah sebagai defendan.Pada 4 April 2015, Jamaluddin, yang juga bekas duta Malaysia ke Amerika Syarikat, ketika itu berusia 64 tahun, bersama lima lagi maut apabila helikopter yang mereka naiki dari Pekan, Pahang ke Kuala Lumpur terhempas di kawasan kebun getah di Kampung Sungai Pening, Semenyih pada 4.55 petang.Turut maut juruterbangnya Clifford William Fournier, ketua setiausaha sulit kepada bekas perdana menteri Najib Razak, Azlin Alias, ahli perniagaan Tan Huat Seang, pegawai peribadi Jamaluddin, Razakan Seran serta seorang wanita yang dikenali sebagai Aidana Baizieva.


PM ambil langkah redakan kebimbangan berhubung agensi perisikan Israel

Tahap keselamatan Malaysia adalah terjamin, dan rakyat tidak perlu bimbang walaupun ada dakwaan wujudnya agensi perisikan luar yang aktif di negara ini.
Perdana Menteri Ismail Sabri Yaakob yang memberi jaminan itu berkata beliau masih menunggu laporan daripada polis (PDRM) dan Majlis Keselamatan Negara (MKN) berhubung dakwaan agensi perisikan luar yang ada kaitan dalam kes penculikan warga Palestin di Malaysia.
“Isu agen Mossad saya belum dapat laporan terperinci daripada MKN dan polis. Begitu juga warga Israel (yang masuk ke Malaysia menggunakan passport lain) saya tunggu laporan.
“Saya akan jumpa Ketua Polis Negara (Acryl Sani Abdullah Sani) dan MKN serta semua agensi berkaitan untuk saya dapatkan laporan,” katanya kepada media selepas perasmian Pesta Mega Penjaja, Peniaga dan Usahawan Kecil di Dataran Merdeka Kuala Lumpur semalam.
Beliau berkata demikian ketika diminta mengulas mengenai pendedahan sebuah akhbar tempatan berbahasa Inggeris yang melaporkan agensi perisikan Israel, Mossad merupakan dalang yang mengupah warga tempatan untuk menculik seorang warga Palestin, Omar ZM Albelbaisy Raeda.
Semalam Ketua Polis Kuala Lumpur Azmi Abu Kassim berkata pihaknya juga belum dapat mengesahkan penglibatan agensi luar dalam kes penculikan itu seperti yang didakwa akhbar berkenaan.
Pada 5 Oktober lepas, media melaporkan polis menyelamatkan mangsa berumur 31 tahun itu sehari selepas dia diculik oleh individu yang menaiki sebuah kenderaan pelbagai guna (MPV) Toyota Vellfire.
Mangsa diselamatkan selepas polis menahan 18 individu dalam operasi berasingan di Kuala Langat, Ampang dan Beranang di Selangor serta di Melaka bermula 29 September hingga 4 Oktober.
Jumaat lepas, 11 individu termasuk seorang wanita didakwa di Mahkamah Majistret Kuala Lumpur atas pertuduhan menculik Omar bagi mendapatkan maklumat berkaitan perisian yang digunakan untuk menggodam telefon bimbit.
Ditanya mengenai pembahagian kerusi Umno bagi Pilihan Raya Umum ke-15, Ismail yang juga naib presiden Umno berkata ia masih dalam perbincangan dengan parti komponen Barisan Nasional (BN).
“Perbincangan masih diteruskan untuk memilih calon-calon daripada Umno. Pengerusi perhubungan sudah pun bentangkan pandangan mereka pada minggu lepas jadi kita akan buat penilaian,” katanya.


PM setuju Parlimen bersidang sebelum 1 Ogos

Putrajaya hari ini memutuskan akan memanggil sidang Parlimen secepat mungkin sebelum 1 Ogos 2021 dengan kemutusan muktamad akan dilakukan dalam mesyuarat Kabinet pada 7 Julai ini.“Kerajaan persekutuan sentiasa menjunjung titah pandangan KDYMM Yang di-Pertuan Agong dalam semua hal berkaitan pemerintahan negara termasuklah berhubung dengan persidangan Parlimen.“Sehubungan dengan YAB perdana menteri selaku ketua majlis Parlimen telah memutuskan akan memanggil sidang Parlimen Malaysia secepat mungkin sebelum 1 Ogos 2021. Perkara ini akan dimuktamadkan dalam mesyuarat jemaah menteri pada 7 Julai 2021.”Parlimen Malaysia ditangguhkan bermula Januari lalu selepas darurat diisytiharkan susulan peningkatan kes yang mendadak di seluruh negara.Pada 29 Jun lalu, Agong sekali lagi menggesa Parlimen bersidang bagi membincangkan Proklamasi Darurat bagi membincangkan ordinan-ordinannya selain langkah-langkah bagi membendung Covid-19 dalam negara.Gesaan itu dibuat selepas Speaker Dewan Rakyat Azhar dan rakan sejawatnya di Dewan Negara, Rais Yatim mengadap Agong pada hari yang sama.Speaker Dewan Rakyat Azhar Harun dan rakan sejawatnya di Dewan Negara Rais Yatim turut berkata mereka komited untuk melaksanakan persidangan Parlimen secepat mungkin seperti yang telah dititahkan Raja Melayu.Mereka turut berkata perdana menteri juga sudah dimaklumkan berkenaan titah Agong tersebut, dan cadangan mengenai persidangan khas Parlimen juga sudah diberikan.Kenyataan Agong berkenaan keperluan sidang Parlimen diadakan pertama kali dikeluarkan pada 16 Jun lalu selepas Perbincangan Khas Raja-Raja Melayu diadakan di Istana Negara.Awal hari ini, pemimpin Pakatan Harapan turut menggesa perdana menteri untuk memberikan kenyataan berhubung sidang Parlimen dan mengancam jika ia tidak dikeluarkan selewat-lewatnya 5 Julai ini, mereka akan berhimpun di Parlimen pada 19 Julai.


Data pelanggan Toyota di Asia, Oceania berdepan risiko bocor

Toyota Motor Corp memaklumkan bahawa maklumat mengenai pelanggan di beberapa negara di Asia dan Oceania mungkin boleh diakses secara terbuka dari Oktober 2016 hingga Mei 2023 kerana terdapat ralat dalam tetapan persekitaran awan.
Bagaimanapun insiden itu tidak melibatkan data pelanggannya di Jepun.
Menurut syarikat itu, maklumat pelanggan yang mungkin boleh diakses secara luaran termasuk nama, alamat, nombor telefon, alamat e-mel dan nombor kad pengenalan serta nombor pendaftaran kenderaan.
Insiden itu susulan pengumumannya awal bulan ini bahawa data kenderaan melibatkan 2.15 juta pengguna di Jepun, atau hampir keseluruhan pangkalan data pelanggan yang mendaftar untuk platform perkhidmatan awan utamanya sejak 2012, tersedia secara umum selama sedekad kerana kesilapan manusia.
Toyota berkata, isu terbaharu itu ditemui selepas ia melancarkan siasatan menyeluruh berikutan insiden sebelum ini.
"Memandangkan kami percaya bahawa insiden ini juga disebabkan oleh penyebaran dan penguatkuasaan peraturan pengendalian data yang kurang berkesan... kami telah melaksanakan sistem untuk memantau konfigurasi awan," kata Toyota.
Menurut syarikat itu, pihaknya juga telah menyiasat sama ada terdapat sebarang salinan pihak ketiga atau penggunaan data pelanggannya dan mendapati tiada bukti penggunaan sedemikian, sambil menambah lokasi kenderaan dan maklumat kad kredit tidak termasuk dalam kejadian itu.


Mahkamah Persekutuan kekal keputusan pindaan undang-undang pencen batal, tak sah

Mahkamah Persekutuan hari ini mengesahkan keputusan Mahkamah Rayuan yang mengisytiharkan undang-undang pencen yang dipinda sebagai terbatal dan tidak sah.
Panel lima hakim diketuai Presiden Mahkamah Rayuan Abang Iskandar Abang Hashim sebulat suara menolak rayuan kerajaan dan Ketua Pengarah Jabatan Perkhidmatan Awam (JPA) untuk membatalkan keputusan Mahkamah Rayuan itu.
Turut bersidang ialah Hakim Besar Malaya Mohamad Zabidin Mohd Diah, Hakim Besar Sabah dan Sarawak Abdul Rahman Sebli, serta hakim Mahkamah Persekutuan Hasnah Mohamed Hashim dan Rhodzariah Bujang.
Ketika menyampaikan keputusan mahkamah, Mohamad Zabidin berkata Seksyen 3 dan 7 Akta Pelarasan Pencen (Pindaan) 2013 (PAA), yang membenarkan kenaikan dua peratus setiap tahun, kurang memihak kepada pesara dan dengan itu melanggar Perkara 147 Perlembagaan Persekutuan (yang memperuntukkan perlindungan hak pencen).
“Keputusan sebulat suara kami adalah tiada merit dalam rayuan perayu (kerajaan dan Ketua Pengarah JPA). Rayuan itu ditolak dan keputusan serta perintah Mahkamah Rayuan disahkan,” kata beliau dan menambah bahawa mahkamah tidak membuat sebarang perintah berhubung kos kerana ia adalah kes kepentingan awam.
Zabidin berkata Mahkamah Tinggi dan Mahkamah Rayuan meneliti pindaan Seksyen 3 (2) PAA sebenarnya adalah perakuan bahawa pindaan itu boleh mengakibatkan keadaan kurang baik.
Hakim itu berkata Mahkamah Rayuan betul apabila menyatakan keadaan kurang baik tersebut tidak boleh diperbetulkan kerana mekanisme yang diperuntukkan di bawah Seksyen 3 (2) PAA yang dipinda bagi menangani situasi kurang baik sekiranya timbul, hanyalah “permisif”.
Seksyen 3 (2) PAA yang dipinda itu menyatakan bahawa jika penggunaan kadar kenaikan tertentu akan mengakibatkan keadaan yang kurang menguntungkan seseorang pegawai yang dilantik sebelum pindaan berkuat kuasa, Yang di-Pertuan Agong boleh melalui perintah dalam warta menetapkan peratusan kenaikan yang lebih tinggi yang sesuai untuk digunakan dalam kes sedemikian.
Pada 13 Jan tahun lepas, Mahkamah rayuan mengisytiharkan pindaan Seksyen 3 dan 7 itu yang berkuat kuasa mulai 1 Januari 2013 adalah terbatal dan tidak sah kerana ia melanggar Perkara 147 Perlembagaan Persekutuan.
Aminah, yang bersara sebagai penjawat awam di Kementerian Luar, menyaman  kerajaan dan Ketua Pengarah JPA atas kapasiti peribadinya dan bagi pihak 56 pesara perkhidmatan awam, mendakwa pindaan kepada PAA pada 2013 mengakibatkan keadaan kurang memberi manfaat kepada beliau berbanding dengan skim pelarasan persaraan sebelum ini di bawah Akta Pelarasan Pencen 1980.
Di bawah skim lama, pencen pesara disemak berdasarkan gaji lazim penjawat awam dalam gred tersebut. Bagaimanapun, pindaan 2013 diperkenalkan berdasarkan kadar rata dua peratus kenaikan tahunan.
Aminah pada mulanya gagal di Mahkamah Tinggi apabila kesnya ditolak pada 2020. Beliau kemudian merayu kepada Mahkamah Rayuan yang membuat keputusan memihak kepadanya. Kerajaan dan Ketua Pengarah JPA mendapat kebenaran merayu tahun lepas.
Peguam Kanan Persekutuan Shamsul Bolhassan, Liew Horng Bin dan Peguam Persekutuan M. Kogilambigai mewakili kerajaan dan Ketua Pengarah JPA manakala peguam Lim Choon Khim, Chin Yan Leng dan David Yii Kee Kiet mewakili Aminah.


Dasar pengambilan pelajar MRSM tanpa kira aliran sekolah dikekalkan

Kerajaan bersetuju mengekalkan dasar pengambilan pelajar ke Maktab Rendah Sains Mara (MRSM) tanpa mengambil kira aliran sekolah selari dengan konsep “Keluarga Malaysia” yang dibawa Perdana Menteri Ismail Sabri Yaakob.Menteri Pembangunan Luar Bandar Mahdzir Khalid berkata semua pelajar berhak mendapat peluang menyambung pelajaran di MRSM sekali gus cadangan perubahan dasar berkaitan perkara itu yang diumumkan sebelum ini tidak diguna pakai.“MRSM industri pendidikan yang dah lama, jadi saya nak tegaskan hari ni kementerian pembangunan luar bandar, setelah berbincang dengan pegawai dan kepimpinan di Mara (Majlis Amanah Rakyat), kita setuju kembali kepada dasar asal.“Maksudnya pelajar Sekolah Agama (Bantuan Kerajaan), SJKC (Sekolah Jenis Kebangsaan Cina) dan SJKT (Sekolah Jenis Kebangsaan Tamil) juga boleh memohon (kemasukan ke MRSM),” katanya pada sidang media selepas menyampaikan sumbangan amal Persatuan Wanita Tenaga Nasional Berhad (Pelitawanis TNB) kepada Hospital Kuala Nerang di Kuala Nerang hari ini.Untuk rekod, beberapa pemimpin pembangkang sebelum ini menyuarakan bantahan terhadap syarat baru kemasukan ke MRSM yang hanya menerima pelajar Sekolah Menengah Kebangsaan dan Sekolah Kebangsaan.Laman rasmi MRSM bagi kemasukan 2022 antaranya menyatakan kemasukan bagi pelajar tingkatan satu dan empat dihadkan kepada permohonan calon dari Sekolah Kebangsaan dan Sekolah Menengah Kebangsaan sahaja.Sebelum ini, syarat kemasukan ke MRSM hanya memerlukan pemohon sebagai warganegara Malaysia yang juga terbuka kepada pelajar yang bersekolah di Semenanjung Malaysia, Sabah dan Sarawak.Mengulas lanjut, Mahdzir berkata kelayakan dan pemilihan pelajar pula dibuat berdasarkan Ujian Kecenderungan Kemasukan MRSM (UKKM) yang menguji kecenderungan mata pelajaran Sains, Teknologi, Kejuruteraan dan Matematik (STEM) serta keperibadian pelajar.Selain itu, beliau berkata dasar 10% pengambilan pelajar Bukan Bumiputera juga kekal dan tiada sebarang perubahan selaras dengan konsep Keluarga Malaysia.“MRSM hanya mampu menampung sejumlah 7,500 pelajar tingkatan satu dan 2,000 pelajar tingkatan empat bagi setiap sesi pengambilan tahunan berbanding permohonan yang diterima tahun ini berjumlah 77,834 bagi tingkatan satu dan 24,495 bagi tingkatan empat untuk sesi kemasukan pada tahun 2022,” katanya.Mahdzir berkata dasar Mara juga menyasarkan untuk menyediakan kuota 60 peratus kepada pelajar cemerlang dalam kalangan keluarga B40 bagi mengikuti pengajian di MRSM.Beliau berkata sistem pendidikan MRSM bertujuan membuka peluang pendidikan menengah bagi melahirkan pelajar Bumiputera yang holistik serta cemerlang dalam bidang akademik, sains, teknologi dan keusahawanan.“Sistem Pendidikan MRSM juga sedikit berbeza dengan sistem pendidikan lain dari aspek kemampuan kognitif dan sahsiah pelajar.“MRSM mengumpulkan pelajar cemerlang dan berpotensi tinggi selari dengan ciri-ciri Saintifik, Independen, Kreatif, Amanah dan Patriotik (Sikap),” katanya.Untuk rekod, terdapat 55 MRSM di seluruh negara yang mampu menampung 37,198 pelajar.


Terengganu dijangka masuk Fasa 4 PPN hujung Oktober

Terengganu dijangka beralih ke Fasa Empat Pelan Pemulihan Negara (PPN) selewat-lewatnya pada hujung Oktober depan, kata Menteri Besar Ahmad Samsuri Mokhtar.Beliau berkata ia berdasarkan petunjuk dan perkembangan semasa seperti kadar peratusan lengkap divaksinasi bagi populasi dewasa yang sehingga kini telah mencapai tahap 82.7% manakala bagi dos pertama telah melebihi 90%.“Insya-Allah esok akan ada mesyuarat khas di peringkat pusat mengenai jawatankuasa khas pandemik yang dipengerusikan oleh Perdana Menteri Ismail Sabri Yaakob.“Dalam mesyuarat tersebut, perkara ini (peralihan fasa) juga diteliti dan kalau ikut keadaan semasa, kita jangka akan dapat beralih ke fasa seterusnya (Fasa Empat) paling lewat sebulan lagi,” katanya selepas melakukan tinjauan Program Imunisasi Covid-19 Kebangsaan (PICK) di Sekolah Menengah Kebangsaan (SMK) Pengkalan Berangan hari ini.Seramai 1,470 pelajar Tingkatan Satu hingga Tingkatan Tiga dari empat sekolah menengah di daerah Marang menerima dos pertama sebagai persediaan pembukaan sesi persekolahan Oktober ini.Sementara itu dalam perkembangan lain, Ahmad yang juga naib Presiden PAS berkata Terengganu akan menjadi tuan rumah bagi Muktamar Tahunan PAS Kali ke-67 yang dijadual berlangsung pada 6 hingga 7 November depan.Oleh itu segala perancangan dan persiapan telah mula dibuat bagi memastikan perjalanan muktamar termasuk pemilihan jawatan tertinggi parti berjalan lancar.“Muktamar ini tidak boleh ditangguhkan lagi dan kami akur dengan arahan Pendaftar Pertubuhan (RoS) untuk diadakan sebelum 31 Disember,” katanya.


PKR akhirnya setuju tanding hanya 7 kerusi DUN Sabah

PKR Sabah akan bertanding di tujuh kerusi Dewan Undangan Negeri (DUN) dengan pengerusinya, Christina Liew akan mempertahankan kerusi Api-Api pada Pilihan Raya Negeri (PRN) Sabah hujung bulan ini.Bercakap kepada media ketika mengumumkan calon parti itu hari ini, Christina berkata dua daripada tujuh calon yang disenaraikan adalah muka baru iaitu bekas Presiden Majlis Perbandaran Tawau Alijus Sipil yang akan bertanding di DUN Tamparuli dan Peto Galim di DUN Inanam.“Empat lagi calon lain yang akan bertanding di DUN Klias, Tampasuk, Matunggong dan Sook adalah pemimpin senior dalam PKR Sabah dan mereka pernah bertanding di kerusi berkenaan semasa pilihan raya lepas,” katanya di Kota Kinabalu, hari ini.Christina berkata pemilihan calon berkenaan dilakukan melalui beberapa proses termasuk memilih calon yang boleh menang dan dikenali rakyat di kawasan masing-masing.“Calon yang dipilih perlu bekerja keras dan saya harap calon yang tidak dipilih membantu dan bekerjasama untuk pastikan calon bertanding menang.“Selepas ini saya akan berjumpa dengan seluruh cabang PKR di Sabah untuk memastikan mereka sama-sama bekerja membantu calon daripada parti sekutu kita iaitu Warisan, DAP dan Upko,” katanya.


Kawalan terhadap RTM, stesen TV beri gambaran kerajaan dalam ‘ketakutan’, kata penganalisis

Pengurusan komunikasi dan media oleh kerajaan campuran Pakatan Harapan (PH)-Barisan Nasional (BN) kini boleh ditafsirkan seperti berada dalam krisis kecelaruan utama khususnya selepas beberapa episod “pembatalan” dan “sekatan” terhadap pembangkang pada siaran televisyen tempatan, kata penganalisis.
Pensyarah Fakulti Komunikasi dan Pengajian Media Universiti Teknologi Mara (UiTM) Abd Aziz Azizam melihat ketidakupayaan pengurusan itu memberi gambaran kepada orang awam kerajaan hari ini seolah-olah dalam keadaan “ketakutan”.
Ini susulan slot takbir raya Perikatan Nasional (PN) yang dijadualkan bersiaran pada malam raya 21 April lalu dibatalkan pada saat akhir.
Tindakan tersebut kemudiannya mencetuskan perhatian dengan ramai pihak mengandaikan arahan saat akhir itu diberikan oleh anggota-anggota dalam kerajaan yang tidak mahu pemimpin pembangkang muncul di stesen televisyen ditonton oleh majoriti kaum Melayu seperti TV3.
Pada masa sama, ramai pemimpin pembangkang mula mempersoalkan sama ada kebebasan media di bawah pentadbiran kerajaan campuran semakin terhakis dan dikawal sepenuhnya oleh Kementerian Komunikasi dan Digital dengan Fahmi Fadzil, selaku menterinya.
Sebelum ini, PN dalam kenyataan di Facebook berkata pembatalan dimaklumkan oleh stesen TV itu pada 10.11 malam, beberapa minit sebelum siaran yang patutnya disiarkan pada 10.20 malam yang sama.
Aziz berkata jika dilihat pada senario beberapa tahun lepas parti-parti politik yang membentuk kerajaan semasa ialah mereka yang sering kali mengkritik kawalan media oleh kerajaan-kerajaan terdahulu.
“Dan apabila mereka mendapat mandat sebagai kerajaan, mereka sendiri dilihat gagal membawa aspirasi yang mereka laungkan semasa menjadi pembangkang,” katanya kepada MalaysiaNow.
Mengulas lanjut, beliau menjelaskan kawalan media oleh kerajaan boleh difahami melalui dua keadaan.
Pertama, apabila sesebuah kerajaan itu benar-benar kukuh dengan sokongan kuat pada pilihan raya.
Contohnya memenangi majoriti dua pertiga dan meraih undi popular yang tinggi maka fungsi pembangkang akan melemah.
Sementara itu media akan menjalankan keseluruhan fungsinya dengan membawa aspirasi nasional dengan jelas dan kukuh kerana kestabilan kerajaan terjamin.
“Keadaan ini berlaku pada zaman Dr Mahathir Mohamad pada siri yang pertama (sebagai perdana menteri) dan hal ini sering disalah tafsir oleh pemerhati politik sebagai ‘government control media’.
“Sedangkan pada masa itu ramai pengkritik yang lemah gagal mendepani, mengkritik dengan kritis tindakan kerajaan pada masa itu. Hal ini perlu dilihat pada konteks yang lebih adil.”
Selama 22 tahun mentadbir kerajaan, perdana menteri keempat Mahathir sering kali dikritik sebagai perdana menteri paling menguasai media dengan banyak aktiviti parti politiknya ketika itu Umno dan BN turut menjadi agenda dalam siaran televisyen dan radio milik kerajaan seperti RTM dan Bernama.
Antaranya, siaran langsung Perhimpunan Agung Umno di Pusat Dagangan Dunia Putra (PWTC), kini dikenali sebagai WTC) disiarkan selama beberapa hari di televisyen selain tayangan video yang memaparkan wajahnya sebagai perdana menteri hampir setiap jam di RTM.
Ketika itu juga tiada ruang untuk pemimpin pembangkang mendapat masa tayangan dan liputan media oleh agensi penyiaran milik kerajaan.
Pada zaman pentadbiran perdana menteri kelima Abdullah Badawi pula, kawalan media dilihat pasif kerana tindakannya yang hanya meneruskan acuan yang sudah pun disediakan oleh Mahathir.
Manakala pada keadaan kedua pula, Aziz berkata kawalan media oleh kerajaan berlaku apabila pemerintah tidak cukup kuat dan memerlukan satu “communication force” untuk membantunya menyalurkan persepsi baik kepada rakyat.
“Iaitu dengan mengawal media.
“Ini jelas berbeza dengan situasi pertama.”
Tambahnya, apa yang sedang berlaku sejak kebelakangan ini bertepatan dengan situasi kedua apabila kecelaruan utama menjadikan pentadbiran kerajaan penuh retorik.
Ini kemudiannya akan menjauhkan rakyat kepada misi-misi dan aspirasi nasional.
Apabila perkara ini berlaku, kata Aziz, pengupayaan kawalan terhadap media akan terus dipertingkatkan dan masyarakat pula akan dikongkong kepada pendapat yang terhad.
“Hal-hal kecil seperti takbir raya, sekatan ke atas individu di luar konteks politik menggambarkan kelemahan pentadbiran.
“Adakah dengan tindakan sebegitu membuatkan lebih ramai orang awam menyokong kerajaan yang ada hari ini?”
RTM kekal jentera propaganda kerajaan?
Dalam pada itu, penganalisis politik berpangkalan di Australia, James Chin menegaskan ramai pihak tidak jelas dalam perbincangan soal kebebasan media, mengatakan stesen penyiaran seperti RTM adalah syarikat penyiaran pemilikan kerajaan dan ianya tidak akan pernah menjadi entiti media yang bebas.
Ini kerana, katanya kewujudan stesen penyiaran seperti RTM sememangnya untuk mengutamakan polisi dan hasrat kerajaan semasa.
Atas sebab itu, beliau memberitahu menggunakan RTM dan siaran-siaran yang sama dengan agensi itu untuk “case study” kebebasan media adalah tidak tepat.
“Kena lihat RTM sebagai satu organisasi (kerajaan) dan juga sebahagian daripada kementerian dan jabatan-jabatan.
“Anda mungkin boleh persoalkan sama ada kebebasan media terancam di bawah kerajaan perpaduan?
“Jawapan saya, tidak,” katanya kepada MalaysiaNow.
Berbalik kepada Aziz, beliau sekali lagi menegaskan kerajaan seharusnya melihat keupayaan komunikasi dan media pada konteks yang lebih luas dan berobjektif, bukan sebagai satu ancaman.


Jawatankuasa Paralimpik tolak rayuan Malaysia berhubung keputusan acara lontar peluru

World Para Athletics (WPA) menolak rayuan Malaysia berhubung keputusan acara lontar peluru F20 yang menyaksikan atlet negara Muhammad Ziyad Zolkefli dibatalkan pingat emas dimenanginya disebabkan kesilapan teknikal.Selain Ziyad, kelayakan Jordi Patricio Congo Villalba dari Ecuador dan Todd Hodgets dari Australia turut dibatalkan kerana dikatakan lewat memasuki kawasan acara itu selepas bantahan dibuat oleh Ukraine, di mana atletnya Maksym Koval akhirnya diumum sebagai pemenang pingat emas.Ziyad memecahkan rekod dunia dua kali dan boleh memenangi emas dalam acara tersebut telah diklasifikasikan sebagai “Did Not Start” (DNS) atau tidak memulakan aksi berikutan protes yang dikemukakan terhadapnya.Dalam sebuah kenyataan, WPA berkata ia juga turut menolak rayuan yang dibuat oleh atlet dari Australia dan Ecuador tersebut.Keputusan itu berdasarkan Peraturan 5.5 Atlet Para Dunia – “Kegagalan melapor diri di bilik menunggu” yang menyatakan bahawa sekiranya atlet tidak hadir di bilik berkenaan pada waktu dinyatakan dalam jadual Bilik Menunggu, keputusan mereka akan dinyatakan sebagai DNS.


Nama dan identiti diri

Ada apa pada nama? William Shakespeare bertanya: “What's In A Name? That which we call a rose. By any other name would smell as sweet.”
Bunga mawar dipanggil apa pun masih wangi. Ini kata-kata Shakespeare dalam bangsawan Romeo dan Juliet.
Hishamuddin Rais tidak menyanggah ayat ini. Betul apa pun nama, bunga mawar baunya masih wangi.
Tetapi untuk saya nama ini memiliki pertalian sejarah dan jati diri.  Nama melambangkan jati diri. Nama adalah identiti. Nama kita adalah siapa kita.
Siapa kita adalah jumlah pengumpulan semua sejarah daripada seluruh kewujudan kita.
Nama walau pun singkat, pasti memberi tanda dan makna. Nama perakam sejarah bahawa kita wujud.
Sebut saja nama Tunku Abdul Rahman, kita akan tergambar lakaran sejarah tentang nama ini.
Sebut saja nama Botak Chin atau Bentong Kali, kita akan tahu sejarah sosok ini.
Sebut saja nama Hang Tuah dan Hang Jebat kita akan tahu siapa pro-raja dan siapa pro-keadilan.
Atau sebut saja nama Melaka, maka kita akan tergambar persejarahan kota ini.
Daripada tentera Portugis, ke Belanda, ke Inggeris dan ke hari Tunku berlabuh di Melaka sepulang dari England berunding untuk kemerdekaan Tanah Melayu.
Justeru inilah yang dibawa oleh nama. Nama bukan satu perkara yang kecik anak. Nama juga melambangkan keluarga. Nama keluarga membawa ke kampung dan desa.
Membawa ke mukim dan daerah. Dari mukim dan daerah lahirlah apa yang kita panggil tanah air.
Tanah air kita kenali sebagai negara.  Tanah air kita adalah Tanah Melayu atau “land of the Malays”.
Nama Tanah Melayu ini dengan kasar lagi lucah ditukar menjadi Malaya dan kemudian Malaysia.
Ini jenayah besar yang dilakukan oleh United Malays National Organisation (Umno).
Nama ini bukan perkara yang kecik anak. Kali pertama saya sampai ke Kota Bharu Kelantan ketika cuti panjang bulan Disember tahun 1973.
Ini ketika Persatuan Mahasiswa Universiti Malaya (PMUM) bergerak dengan bas miliknya ke Pantai Timur untuk menyebarkan akhbar Mahasiswa Negara.
Saya mengenali bandar Kota Bharu ini melalui penulisan. Saya selalu terbaca berita tentang Kota Bharu. Dari beberapa cerpen dan novel saya juga dikenalkan dengan Biarritz Park dan Pantai Cinta Berahi.
Biarritz Park ini dari apa yang saya baca adalah taman hiburan yang moden dalam pekan Kota Bharu.
Di Biarritz Park, “mek” dan “awe” sering berjumpa dan akhirnya memandu kasih bercengkerama di Pantai Cinta Berahi.
Mek yang bekerja sebagai pelayan di Biarritz Park melayan ramai pelanggan. Awe jadi cemburu.
Terjadi pergaduhan di Pantai Cinta Berahi. Kapak kecil menjadi senjata pergaduhan.
Ini kisah Biarritz Park yang saya baca.
Pada tahun 1971, saya membuat khidmat sosial untuk Persatuan Kebangsaan Pelajar Malaysia (PKPM).
Saya dihantar ke kampung nelayan bernama Kampung Danga di Johor Bahru. Ketika di kampung ini, saya bertemu dengan Pantai Lido.
Nama Lido ini tidak pula asing untuk saya. Dari kecil lagi saya sudah mendengar nama Lido.
Ini kerana di Seremban ada panggung wayang bernama Lido. Biarritz dan Lido, saya tidak tahu dari mana asal usul mereka.
Saya tidak tahu kenapa Biarritz Park ada di Kota Bharu. Kenapa Pantai Lido ada di Johor Bahru.
Pada tahun 1987 saya menaiki bas dari Brussels, Belgium menuju ke San Sebastian, kota Basque di utara Sepanyol. Perjalanan melintas kota Paris.
Sebelum memasuki sempadan Sepanyol, saya ternampak papan iklan di lebuh raya.
Papan tanda terpampang mengarah ke Biarritz dan Saint Jean de Luz.
Oh! Baru saya sedar rupa-rupanya dari sini asal usul nama Biarritz.
Dari apa yang saya baca Biarritz ini kota pantai yang lumayan di mana sosok-sosok warga Eropah yang kaya-raya lagi ternama berfoya-foya dan bercanda-canda di tepi pantai Atlantik.
Tahun 1988, saya dengan kawan-kawan pelajar Malaysia di kota London merayau ke tanah besar Eropah.
Dari Belgium kami berkereta hingga ke ke Itali. Di Itali kami sampai ke Venice. Ketika ini musim panas. Saya ternampak papan tanda Lido Beach tidak jauh dari kota Venice.
Oh! Baru saya sedar dari sini asal usul nama Lido. Bagaimana nama pantai ini tersangkut dengan panggung wayang di Seremban agak membingungkan.
Maka saya membuat rumusan pastilah nama Pantai Lido dan Biarritz Park ini diberi nama oleh penjajah Inggeris ketika mereka menjajah Tanah Melayu.
Nama-nama ini adalah dari tempat dan wilayah mereka. Nama-nama import dari Eropah.
Bila Orang Putih sudah balik kampung maka kita wajib menobatkan Lido Beach sebagai Pantai Tanjung Puteri.
Manakala Biarritz Park yang pernah dinobat sebagai “Paris of Malaya” sudah wafat.
Pada hemat saya kita perlu dirikan batu nisan, papan tanda untuk memperingati sejarahnya.
Apa yang menjadi pelik sekarang ini ialah wujudnya nama-nama pekan dan wilayah yang masih menggunakan nama yang tidak ada bersangkutan dengan sejarah tempatan.
Semua ini nama peninggalan penjajah. Masih ada lagi nama seperti Butterworth, Pulau Carey, Cameron Highlands, Bukit Fraser, Bukit Maxwell, semua ini nama peninggalan penjajah.
Nama-nama ini tidak ada pertalian dengan anak watan warga asli tempat itu.
Tidak tersangkut dengan sejarah Bani Melayu dan amat jauh sekali dari sejarah Orang Asli.
Pada hemat saya setelah penjajah balik kampung, maka sampai masanya nama Tanjung menggantikan nama Georgetown.
Munculkan pencerahan sejarah bahawa Pulau Pinang adalah sebahagian daripada Kedah.
Sama seperti Singapura sebahagian daripada bumi Johor dan sebahagian dari Tanah Melayu.
Ini bukan kerana saya anak Kedah atau saya Melayu maka saya mahu Georgetown dipanggil Tanjung. Bukan, bukan, bukan.
Orang Melayu di utara semua memanggil Georgetown sebagai Tanjung.
Ini nama asal sebelum penjajah menobatkan bandar ini sebagai milik King George.
Justeru nama ini bukan perkara kecik anak. Siapa tidak tahu sejarah akan tidak tahu asal usul mereka.
Tidak tahu dari mana mereka datang maka pasti mereka tidak tahu ke mana mereka hendak pergi.
Jangan lupa percubaan untuk melupuskan nama daerah Jelebu daripada sejarah penduduk asal.
Ada ustaz yang memberi ceramah karut bagaimana Jelebu diterokai oleh seorang sahabat Nabi.
Mengaitkan Jelebu dengan sahabat Nabi sama seperti penjajah Inggeris menamakan Tanjung sebagai Georgetown.
Penjajah dan sang ustaz memiliki niat jahat untuk melupuskan identiti dan sejarah tempat itu.
Melupuskan identiti adalah langkah pertama untuk mengubah hak pemilik tanah atau tempat tersebut.
Tanah Melayu menjadi Malaya.  Ini membuktikan bahawa Malayland ini sudah jadi Malaya milik Inggeris. Ini taktik penjajah.
Pada masa yang sama kita juga wajib menilai identiti kita sendiri. Kita juga wajib mengenal siapa kita.
Ada nama-nama daerah dan tempat yang asalnya asli tetapi kita ubah namanya.
Pada hemat saya ini adalah bukti kejulingan fikrah kita sendiri.
Kalau penjajah mengubah nama, ini boleh difahami. Ini kerana mereka mahu menjadikan sesuatu wilayah itu hak miliki mereka.
Kalau pemaju “buah kelapa” menukar nama Pantai Dalam menjadi Bangsar South saya sedar.
Fikrah saya tercabar. Mereka mahu mengenepikan sejarah Melayu tempat itu.
Kalau penjajah kita halau mereka keluar dari negara.  Kalau pemaju “buah kelapa” warga tempatan apakah wajib kita pelangkung mereka.
Pemaju “buah kelapa” ini ialah  konsep diperkenalkan saya, Hishamuddin Rais.
Pemaju buah kelapa ini bontotnya hitam tetapi dalam kepala otaknya berlagak macam Orang Putih.
Selain daripada budaya buah kelapa ini ada lagi satu jenis warga tempatan yang tidak  tahu sejarah dan jati diri.
Mereka tidak tahu pergi atau datang. Duduk atau berdiri. Tidak tahu siapa diri mereka sendiri.
Fikrah mereka juling, lucah dan kotor. Saya buktikan wujudiah mereka ini melalui Batang Berjuntai yang diubah nama untuk menjadi Bestari Jaya.
Mungkin ramai tidak mengetahui bahawa aliran sungai itu juga boleh dipanggil batang.
Batang Kali ialah laluan sungai. Kali dalam bahasa Jawa ialah sungai.
Di tempat asal usul saya Kampung Tengkek ada Batang Muar. Ini cabang dari Sungai Muar.
Justeru Batang Berjuntai di sini tidak ada sangkut paut dengan alat kemaluan lelaki.
Hanya fikrah yang juling lucah lagi kotor yang berupaya menggambarkan Batang Berjuntai sebagai kemaluan lelaki yang terkeluar daripada seluarnya yang koyak.
Sepulang daripada 20 tahun berkelana, saya merasa agak sedih apabila saya mendapat tahu Pantai Cinta Berahi sudah menjadi Pantai Cahaya Bulan.
Ini bukan hasil fikrah pemaju jenis buah kelapa. Ini fikrah lucah lagi kacau.
Bila melihat ombak laut dan pantai pasir terhampar, dalam otak yang dilihat hanya kemaluan lelaki dan kemaluan perempuan.
Menukar Pantai Cinta Berahi ke Pantai Cahaya Bulan adalah manifestasi hilang identiti diri.
Konon menyucikan diri. Mereka ingin jadi Arab. Mereka mahu menjadikan Melayu ini seperti Taliban.
Dalam kepala pak lebai, nak jadi Arab ini tidak ada yang lain melainkan seksual dan bersenggama.
Saya bersetuju dengan pandangan sasterawan Milan Kundera dari Republik Czech yang berkata “forgetting is a crime, melupakan ialah satu jenayah.”
Jika melupakan satu jenayah bagaimana pula dengan segala usaha dan tenaga untuk melupus dan memadamkan.
Batang Berjuntai, Pantai Cinta Berahi atau Tanjung?
Pasti ada yang boleh kita sama-sama lakukan dalam usaha untuk membina negara bangsa untuk anak semua bangsa.
Tunggu minggu hadapan.


Tumpang glamour

Sesudah selesai belajar di Brixton College aku diberi pilihan untuk menyambung belajar di Saint Martin Art School, London College of Printing dan Polytechnic of Central London (PCL).Aku memilih PCL kerana pada hemat aku ini lembaga ilmu yang bukan universiti.PCL diwujudkan semenjak tahun 1838, satu lembaga ilmu tertua dan politeknik terawal dalam dunia.PCL bukan mendorong ke jalur akademik tetapi mendidik pelajar untuk menjadi profesional.Pada tahun 1992, Polytechnic of Central London dijadikan Universiti of Westminster.Aku masuk belajar di politeknik tiga tahun kemudian aku berijazah dari universiti. Bunyinya pelik tetapi benar.Tak ada apa-apa yang berubah bila PCL jadi universiti. Bangunan untuk ilmu media dan filem masih lagi di Riding House Street.Kampus aku tegak berdiri dua blok di belakang Oxford Street, wilayah membeli belah tersohor di dunia.Studio PCL yang terbesar di tengah-tengah kota London masih lagi di sebelah dewan kuliah aku. Sebagai pelajar aku tidak merasa apa-apa yang berubah.Satu pagi di PCL sebelum kuliah bermula di bilik tayangan filem, Jill Li Sue, minah “chubby” berumur 20-an keturunan Jamaica, kawan sedarjah memberi maklumat.“Isham… Mr Micheal is looking for a production assistant–bilingual… French and English.”Jill tahu aku boleh berbahasa Perancis. Jill menerangkan yang dia membaca maklumat ini di papan kenyataan Fakulti Filem.Papan kenyataan ini tak pernah aku ambil peduli. Kali ini aku menghadap papan ini untuk kepastian maklumat.Sahih, ada nota kecil terpaku dari Mr Micheal. Ada nombor telefon untuk dihubungi.Mr Micheal berasal dari Perancis, kini bertugas sebagai pembantu pensyarah filem dalam fakulti kami.Aku menelefon Mr Micheal untuk melamar kerja.“Bonjour monsieur… Isham ici… oui.. je parle Francais.”Sengaja aku bertutur dalam bahasa Perancis untuk memastikan aku dapat kerja ini.“Bon… very good… Can you drive?”Satu permintaan yang amat susah untuk aku menjawab kerana aku tidak pandai memandu kereta.“Never mind… we get you a driver.. could you get someone to drive?” Mr Micheal memintas.Wow! Ini pastilah produksi yang besar. Pembantu produksi pun akan diberi sebuah kereta dan seorang pemandu. Cukup hebat.“You know Diva? The film Diva… Richard Bohringer. You know Peter Greenaway? The Cook, The Thief, His Wife & Her Lover.”Suara Micheal yang kurang jelas dalam telefon. Dia cuba memberi penjelasan tentang siapa dan apa produksi ini.Aku menonton filem Diva ini ketika aku mula sampai di London. Diva keluar tahun 1981.Ianya menjadi buah mulut kaki wayang di London. Aku yang hendak belajar filem cepat-cepat mencari tayang ulangan di panggung.Aku tidak mahu ketinggalan. Ketika aku menonton Diva aku belum lagi belajar filem dan bahasa Perancis.Aku tidak tahu siapa mamat pengarah yang bernama Jean Jacques Beineix dan mamat pelakon yang bernama Richard Bohringer.Di Eropahlah aku mula berkenalan rapat dengan filem Perancis, Rusia, German dan filem dari blok Eropah Timur.Filem-filem import dari Eropah Timur dan Barat ini semuanya ada sari kata bahasa Inggeris.Aku juga menonton “The Cook, The Thief, His Wife & Her Lover” bila ianya keluar pada tahun 1989.Aku menonton di panggung Curzon di Russels Square.Nama filem arahan Peter Greenaway ini agak pelik.Filem berbahasa Inggeris ini hasil kerjasama antara Britain dan Perancis.Siapa pengarah dan pelakon filem ini juga aku tidak tahu.Ketika aku mula berkelana nama bintang filem yang ada dalam kepala aku masih lagi Nordin Ahmad, Clint Eastwood, Latifah Omar dan Sophia Loren.Filem Cathay Keris dan filem Holywood tebal melekat dalam kepala aku.Mr Micheal menerangkan bahawa produksi dokumentari ini ditaja stesen TV Canal Plus dari Paris.Dokumentari ini ialah biografi kisah hidup Richard Bohringer.Sebelum dia menjadi bintang ternama di Perancis, ketika dia muda Richard pernah duduk miskin di London.Kisah “hidup merempat” di London inilah yang akan kami filemkan.Kami ada seminggu untuk merakamkan babak ini. Semua penggambaran di sekitar kota London.Seperti yang dijanjikan, aku mengambil Robert kawan sedarjah untuk memandu kereta Vauxhall yang disewa dari Syarikat Hertz.Robert tinggal di zon tiga di luar kota London. Untuk memudahkan kerja, Robert menumpang tidur di flat aku di Bronmley-by-Bow.Petang Jumaat sehari sebelum penggambaran pasukan produksi bertemu di lobi hotel kediaman Richard di Tottenham Court Road, di tepi Soho.Richard memilih hotel ini kerana nostalgia. Dia pernah meleser di hadapan hotel ini ketika miskin sebelum menjadi bintang tersohor di Paris.Bersama Richard pada petang itu ialah Mr Micheal, Pierre dari stesen TV, Julien jurukamera, isteri Richard dan seorang anak gadis dan seorang anak kecil.Bila aku nampak Richard kali pertama, dengan pantas ingatan aku kembali ke filem Diva.Aku teringat imej, samseng kota Paris – berdiri di tepi tembok Metro.Richard memegang kotak berisi bunga. Dalam kotak ini ada pistol.Aku tidak menyangka pada petang itu aku berhadapan dengan Gorodish, watak yang dimainkan oleh Richard dalam Diva.“Isham… je viens de Malaisie…etudiant ici a londres… mon ami Robert.”Aku menghulur tangan untuk berkenalan dan memperkenalkan Robert.“Ah! Bon… Malaisie… tres bon.” Richard menjawab.“Baby sitter… baby sitter… I need a baby sitter.. my English okay.”Richard ketawa kerana dia mula bercakap dalam bahasa Inggeris bila menerangkan yang dia perlu pembantu untuk menjaga anak kecilnya.“Et tomorrow.” Aku memberi isyarat ibu jari. Jaminan esok semuanya beres.Petang itu aku menelefon Askiah Adam, wartawan New Straits Times yang kini bertugas di Bush House BBC, Radio Bahagian Melayu.Aku melamar Rustam anak Askiah yang baru melintas 18 tahun untuk menjaga anak Richard di hotel.Semua beres. Tugas pertama aku selesai. Lokasi pertama hari Sabtu ialah Camden Town.Mengikut surah Richard ketika miskin dia sering ke Camden Town dengan harapan bertemu pelancong dari Perancis.Jika bernasib baik ada rezeki dapat makan “free”.Aku memikul kaki kamera. Julien jurukamera di hadapan aku.Richard dan anak perempuannya berjalan di belakang.Tiba-tiba kami diserbu.“Richard… Richard… Diva…ello Diva.” Suara jantan dan betina memanggil Richard.Memang betul di Camden Town pagi Sabtu ramai pelancong dari Perancis.Mereka kenal muka bintang filem mereka.Richard melayan mereka, tersenyum dan bergambar. Julien dengan pantas merakamkan apa yang sedang berlaku.Aku dan Robert tercegat memandang. Dalam kepala aku memikir: “begini rupanya jadi bintang filem.” Selalu dikerumuni oleh peminat.Warga London yang tidak kenal muka Richard tidak ambil pot.Mereka hairan kenapa kami berkumpul-kumpul hingga mengganggu laluan.Kemudian Richard berdiri di tepi sungai sambil merenung air yang lalu.Sesudah babak sungai ini Richard berlegar-legar di hadapan beberapa warung kain baju.Richard berlakon membelek kain baju. Dia tidak bercakap dengan sesiapa.Pierre yang memberi arahan setelah dia berbisik-bisik dan berbincang dengan Richard.Sebagai siswa filem aku faham apa yang sedang berlaku.Yang dirakam ini hanya “footage” yang akan disunting untuk dijadikan jalan cerita.Suara dan muzik latar dimasukkan kemudian.“Isham.. trouver un bon restaurant.”Richard memberi aku arahan mencari restoran yang baik untuk makan tengah hari.“Find a good one Isham.” Pierre memperkukuh arahan.“Pas reataurant anglais.”Richard terbarai ketawa bila memberitahu agar aku tidak memilih restoran Inggeris.Warga Perancis amat bangga dengan masakan Perancis.Mereka sentiasa memperlekeh makanan Inggeris.Pada hemat orang Perancis masakan Inggeris hanya “fish and chips”.Justeru dalam dunia ini tidak pernah kita temui “An English Restaurant”.Wow! Hebat. Aku diberi peluang untuk memilih restoran.Ini peluang terbaik. Di Old Compton Street Soho ada Soho Brassarie.Ini tempat para Yuppies berkumpul. Aku hanya berupaya memandang.Poket aku tidak berupaya untuk melanggan kedai makan ini. Kali ini peluang terbuka.“Bon… Soho Brassarie.” Aku membuat keputusan.Tujuh orang kami makan di Soho Brassiarie.Masakan jenis fusion Eropah.Isteri dan anak perempuan Richard ikut sama.Aku ingat lagi di Soho Brassairie aku memesan paha itik.“Romane… qu’est que ti veux mange.”Richard bertanya apa yang nak dimakan kepada anak gadisnnya.Baru aku sedar nama anak gadis ini Romane.Sesudah makan ketika minum kopi aku diberi tahu bahawa nama Romane ini dari nama Roman Polanski, pengarah filem China Town (1974) yang berasal dari Poland.“I like Roman Polanski… un grand realisateur.”Richard menerangkan yang dia amat meminati Roman Polanski sebagai pengarah filem.Justeru anaknya diberi nama Romane.“I hope my daughter…. will be a great actor.”Petang itu Richard meluahkan perasaan dengan harapan anak gadisnya akan menjadi pelakon tersohor.Lepas makan kami beredar ke Soho Square.Ini sebuah taman kecil luasnya setengah padang bola.Mengikut skrip Richard di sini dia selalu tidur bersama gelandangan kota London.Julien merakam perjalanan Richard masuk ke dalam taman.Kemudian tanpa diarah Richard tidur di bangku kayu. Aku yang membawa kamera Minolta X-300 tidak melepaskan peluang untuk merakamkan imej ini.Lalu aku terfikir: “Gambar Richard Bohringer tidur di bangku kayu di Soho Square, boleh aku jual ke akhbar tabloid The Sun.”Pasti akhbar ini akan membelinya. Aku tumpang glamour Richard Bohringer.Kemudian hati kecil aku berkata: “Ini sikap tidak profesional.”Mungkin aku dapat duit menjual gambar tapi nama aku akan tetap diingat sebagai pembantu produksi yang tidak boleh dipercayai kerana membocorkan maklumat.Lalu aku padamkan niat nak tumpang glamour ini.Esoknya kami ke Portobello Road di Notting Hill.Wilayah kaya tempat para seniman dan sosok-sosok yang berangan-angan nak jadi seniman, pelukis atau penulis berkampung.Richard Bohringer lebih awal dari Hugh Grant dan Julia Robert jatuh cinta dengan Notting Hill (1999).Penggambaran berjalan baik. Kami hanya bekerja di waktu siang.Waktu malam kami pergi ke restoran.Warga Perancis ini semua kaki makan. Mereka mahu mencuba semua jenis makanan kota London.Kami masuk ke Gaylord, restoran masakan India.“Tres bien Isham.”Aku mendapat pujian dari Richard kerana memilih Gaylord. Isteri Richard hanya tersenyum.Esoknya skrip meminta kami ke Southhall.Ini wilayah pendatang dari India dan Pakistan.Mengikut Richard dia mahu menunjukan kota London ini bukan hanya kota Mat Salleh.Romane anak gadis Richard sentiasa mengikuti penggambaran kami.Ibunya hanya datang sesekali. Aku perhatikan Romane tidak banyak bercakap. Dia banyak memerhati kerja kami.Dalam hati kecil aku : “Pasti satu hari nanti si Romane ini akan menjadi pelakon yang besar di Perancis.”Aku mengagak ini kerana aku memasang telinga terdengar Richard selalu memberi “ceramah pendek” bagaimana watak dan cara berlakon kepada Romane.Di Southhall kami masuk ke dalam kedai runcit India.Untuk penggambaran babak ini cukup menarik.Kedai runcit ini berwarna-warni, Richard membeli colok gaharu.Kemudian dia mengusik-usik sebakul lada merah.“Toilet Monsieur…s’il vous plait.” Romane meminta aku carikan bilik air.Romane mengekor aku ke sebuah restoran. Aku meminta kebenaran untuk menggunakan tandas dari tuan empunya kedai.Ketika Romane dalam tandas aku berfikir : “lebih baik aku ambil gambar Romane Bohringer sekarang ketika dia berumur belasan tahun di Southhall.”Aku yakin satu hari nanti dia menjadi bintang tersohor.Aku boleh menumpang glamour dengan gambar yang aku ambil.Dari Southhall kami menuju ke Battersea di bahagian selatan London.Tiba-tiba kereta yang membawa Richard berhenti. Richard keluar. Dia kelihatan marah.Robert memberhentikan kereta kami. Tiga buah kereta berhenti di tengah jalan.“C’est fini… c’est fini.” Richard bersuara mahu menamatkan penggambaran.Pierre keluar dan memujuk Richard.Aku terdengar kata-kata Richard yang dia mahu menamatkan penggambaran. Aku dengan Robert tak tahu apa yang berlaku.“Big star showing tantrum.” Robert memberi komen tentang bintang filem tunjuk perangai marah.Aku tak sangka Richard Bohringer bertengkar dengan penerbit filem di tengah jalan ke Battersea.Esok paginya semua seperti biasa. Richard dan Pierre yang semalam bertengkar pagi ini seperti tidak ada apa yang berlaku.Kami merakamkan Richard berjalan keluar dari tube station di Picadilly Circus.Kemudian dia berjalan di mall di hadapan Istana Ratu Elizabeth. Kerja selesai.Kami pindah ke China Town untuk menjamu selera di Canton Restaurant.Selesai makan tengah hari Richard, anak dan isteri pulang ke hotel.Esok pagi mereka akan pulang ke Paris dengan kereta pacuan empat roda yang dipandu oleh Pierre.Aku dan Robert pulang ke Bromley-by-Bow.Esoknya kami wajib memulangkan kereta milik Hertz yang disewa.Epilog 1:Berita dari Paris meledak.Ada bintang baru lebih erotik dari Briggite Bardot.Anak gadis 18 tahun dengan adegan erotik tentang seks, biseksual dan HIV.Filem “Le Nuits Fauves” atau “Savage Night” atau “Malam Yang Ganas” terbit tahun 1992.Pada bulan Mac 1993, tiga hari sebelum kemenangan diumumkan pengarah dan pelakon utamanya Cyrill Collard mati kerana AIDS.Filem ini berasaskan biografi Cyrill Collard sendiri.Filem ini memenangi empat Hadiah Cesar (Oscar Perancis), filem terbaik, filem pertama terbaik, suntingan terbaik, pendatang baru terbaik : Romane Bohringer.Epilog 2:Hari ini Romane Bohringer, dikenali sebagai pelakon paling erotik yang hot di Perancis.Babak-babak bogel Romane kini terkumpul dalam YouTube.Pada tahun 2018 aku terbaca tentang filem “L’amour Flou”.Satu lagi babak erotik dari Romane Bohringer.Epilog 3:Niat dan cita-cita seorang ayah bernama Richard Bohringer kini tercapai.Anaknya kini menjadi bintang tersohor.Malah dalam filem L’amour Flou, Richard memainkan watak ayah kepada anaknya Romane.Epilog 4:Bila aku menulis tulisan ini, aku teringat kembali kepada Romane ketika dia minta aku carikan tandas di Southhall London.Aku teringat kembali dengan gambar hitam putih Roman Bohringer yang aku ambil dengan kamera Minolta X-300.Semua negatif dari Minolta aku tinggalkan dengan kawan di London.Aku harap negatif filem ini masih selamat.Jika selamat boleh aku menumpang glamour sekali lagi.